text:
第十天(續)
下午要由西安坐火車去成都啦!本來都冇諗過要去成都,但諗諗下由西安去雲南好似有少少麻煩,所以就決定加入成都作為中轉站,而且成都又未去過可以順便係成都玩下呢,所以就因為咁去左成都啦!
入火車站之前先係KFC買左一大桶雞上車慢慢食,平時香港KFC職員做野都出名慢,西安KFC就更慢,買一買就成半個鐘!又要衝去火車站趕火車!火車站咁多人想快都冇得快......
去到候車室大家已經上緊車啦!難得今次係買軟臥票,本來可以去專用侯車室等車,又可以優先上車,而家邊道都唔洗去啦直接入閘上車就可以
坐到去總站落車,唔怕坐過龍
搵返自己個車箱先
搵到自己個車箱就即刻放低背囊休息下,雖然話個背囊咩得舒服,不過一放低就成個人輕鬆晒
軟臥一間房有四張床,比起硬臥呢道張床又闊又高又大,就算上臥坐起身都唔會撞頭,當然價錢會貴少少;一般一列火車只有一個軟臥車箱,想買就要快手啦
火車準備開了,西安再見啦
一路食住KFC一路欣賞沿途風景
西安附近好多地方都係平原
亦都有山,仲發現好多窯洞;原本以為窯洞係陝西北部同山西黃土高原先有,原來西安南面都有
火車一直向南行,向南面成都進發
山區有積雪
四川係一個盤地,四面都被高山包圍,由陸路進入成都就要先爬過一座座高山,所以無論由邊坐火車去成都車程都係比較耐,因為火車要爬山好辛苦架
去到山中間一啲不知名既地方;當時冇得用google map,所以唔會知道火車去到邊,就算見到地方名都唔識呢個地方,我地識既野實在太渺少啦
夜晚關門訓覺,好安全;同係軟臥車箱,旁邊住左好多軍人,而且膊頭上有好多粒星星,應該係軍官,所以呢班車一定好安全
第十一天
晚上好好訓,一覺訓到天光;火車已經去到四川境內,我都係時候刷牙洗面,迎接成都到來;我對成都都有少少期待,四川最出名除左熊貓,仲有就係麻辣美食,雖然唔係太食得辣不過點都要試一下,等緊挑戰麻婆豆腐!仲有另一樣期待既就係四川美女啦^^好多人都話四川多美女,唔知係唔係真既呢?(同包箱個位四川姑娘真係幾靚,所以増強左「四川多美女」呢個信念;不過佢亦都比我見識到傳說中川妹子比較巴辣既一面,好多時都會「呼喝」男友,結果佢男友唔多敢出聲,哈哈^^不過佢兩個都好好人)
終於到達成都落車啦
出到火車站大約九點十分,先去hostel放低行李,然後就可以玩足一日;我除左鐘意坐火車既感覺,另外最鐘意就係火車既行車時間,好多時火車都係夕發朝至,一覺醒來已經去到一個新既地方,唔需要再浪費時間係交通之上;不過最重要既係要適應火車上訓覺,如果火車上訓唔著第二日將會好辛苦
火車站對出就係地鐵站,可以坐地鐵去hostel放低行李再出去玩;當時成都地鐵只係用左唔夠四個月,所有設施都好新
好多人丫
三個站就落車,一出地鐵站就係hostel,好快到;放好行李後就食四川第一餐啦,係hostel對面簡簡單單食個四川特產鍾水餃,辣辣地好好食
食飽後就迫巴士去第一個地方玩,大約二十分鐘就去到武侯祠
叫得武侯祠當然係記念諸葛亮,不過見到入場費要六十蚊...即時唔想入去...咁細個地方都收六十蚊真係好過去搶
唔入去武侯祠就去旁邊既錦里睇睇
就快到新年啦!因為當時準備迎接兔年,錦里好多地方都掛滿兔仔裝飾,又幾有新年氣氛
上面有個戲台,不過就遇唔岩時間所以冇野睇
錦里入面有一條食街,好多四川小食可以品嚐,不過我想搵個舒服啲既地方食午餐,所以就冇係呢道食野lu
見到一間外面古色古香既餐廳,入到去原來係快餐店!見啲位置又坐得幾舒服,所以就決定係呢道開餐啦
呢間就係德克士!第一次見呢間快餐店,原來佢係中國第三大西式快餐店,排係麥當勞﹑肯德基之後,不過呢間有少少特別,係有飯食架!而且係可以飯配薯條,岩晒我;之後仲會係好多地方見到德克士出現
飯後係錦里四圍閒逛一下,小橋流水,環境清清靜靜又幾舒服
由呢道望出去,又有少少江南水鄉感覺
由呢道睇,又有少少麗江古城感覺
係道慢慢散散步又真係幾悠閒,似乎感染到成都人悠閒輕鬆既生活,做咩都得別慢﹑特別輕鬆
賣女孩的小火柴
又見到呢款糖,真係整得好靚架!之前曾經係南京食過
行完錦里就去成都最想去既大熊貓繁育研究基地
因為坐巴士去比較麻煩,所以就懶慢慢搵車,係錦里門口直接坐的士去;講起搭的士就嬲,啲司機最鐘意係見你係遊客就兜你路,熊貓基地明明就係成都北面,但部的士就先向南行,再向東行又向西行,心諗佢兜路都唔洗兜得咁明顯掛?當人傻既咩?不過就算我知道又可以點?係人地地方人生路不熟,唔通跳車走人定死都唔比錢咩...最後咪又係乖乖送錢比人洗......
認住你個XX!
終於去到熊貓基地啦
由入口去到睇熊貓既地方有少少距離,懶行既話可以坐車仔上去,十蚊來回;我見晏晏地,又唔知要行幾遠所以就坐車仔啦,不過路程其實真係好近,如果行快少少十分鐘都可以行到,所以唔坐車都冇問題,就算係買左來回票我都費事坐車返去門口啦,自己行仲開心
好快就到左熊貓住既地方
見到啦
有隻大熊貓係道開餐
呢隻又係開緊餐
呢隻都係係道開餐(佢呢個位好似好舒服咁bor)
發現有隻爬左上樹訓教
咁呢隻肥肥白白既熊貓又係道做咩呢?
訓緊?
呢隻又係道食野;所以個個都話熊貓唔係食就係訓,真係好難見到佢地做其他野
終於發現到隻比較活潑既熊貓BB
細細隻爬來爬去好可愛丫
成隻趴地熊咁,超得意
睇左咁多熊貓,沿竹林行去第道再睇,呢道啲熊貓多到睇唔晒
行行下去到下個地方,原來係小熊貓;小熊貓比較少見,佢就係Firefox啦(而家我就係用緊Firefox上網,哈哈^^);小熊貓睇落去好似狸貓,不過同狸貓完全唔同,小熊貓得意好多
啲孔雀竟然可以跳到咁高
繼續四圍行,沿路環境都幾靚
行到去一個劇場有影片睇,介紹熊貓既生活同所有關於熊貓既野,有時間睇睇都唔錯,可以學到野
呢棵野個名咁奇怪既?
行行下去左個室內地方,原來係熊貓BB屋企!超可愛!
一窩熊貓BB係道郁下郁下,好好好好好可愛丫!
有一隻好似想爬落地bor?
真係爬左落地,不過比樓梯卡住,哈哈^^上面又有隻好似想落去
熊貓BB:「好辛苦丫!終於申到隻腳上去啦!」
過完樓梯一關,仲要過多一關,穿過鐵欄!咁大隻點穿得過丫!
就得啦就得啦,穿左一半過去啦!
Yeah!成功過關有野食!其他熊貓有得睇冇得食
睇完熊貓BB,出到來就繼續睇啲唔係食就係訓既大熊貓
訓到成個波咁
熊貓出世既地方?
唔知熊貓糞便係咩樣既呢?
竹林種滿熊貓食既竹,咁多竹唔怕餓親佢地啦
咁多熊貓真係會睇到悶,所以都係時候走人啦;熊貓基地入面除左熊貓仲有其他動物
天鵝湖又真係有天鵝
有間大熊貓博物館,不過就冇入去睇,直接走人lu
熊貓基地就係咁睇完啦;不過講真除左熊貓BB吸引少少之外,其他隻隻熊貓都差唔多,睇都睇到悶...所以睇熊貓真係要適可而止,唔可以睇咁多架,哈哈^^由熊貓基地門口上巴士離開,巴士細細部,而且又有人拎住袋雞上車,好有農村感覺
去到昭覺寺巴士總站轉車返成都市區(而家轉車係去動物園唔係昭覺寺啦!)
係總站揀個靚位,慢慢坐返去市中心
去到近春熙路既地方落車,周圍都人山人海;市區雖然多人,但感覺上成都人比起好多地方都文明,路人唔會亂過馬路,又守秩序,路面上又唔多見有垃圾,好乾淨,睇落成都環境唔錯
成都都有青年空間?唔知係唔係同香港既青年空間一樣呢?
就快天黑啦
去到春熙路lu;不過呢啲步行街都唔岩我行,我又唔買野去呢道真係冇咩用,只係見個個都去我又去埋一份,順便睇下有冇適合晚餐既地方(傳說春熙路多美女出沒)
去到其中一個商場,隨意入左一間食辣既鋪頭開餐,個名好正叫「辣妹子」;來到成都當然要試試成都最出名既竦野啦,所有就叫左一碗麻辣米線,辣度算可以接受;見食得太多快餐太耐冇食過菜,所以都叫多個菜加餸,仲以為四川連菜都係辣,好彩呢個係正常唔辣既
食完就行返去hostel lu;睇地圖好近,但行返去都ok遠,要行大約三十分鐘,食飽散下步都唔錯,不過下次有機會都係搭巴士好啲
返到hostel都夜啦,坐係大廳上上網,冇幾訓就返房訓覺lu;成都呢個地方好舒服,環境靚生活又悠閒,就算係冬天都唔似之前北京西安咁凍,選擇去成都果然係冇錯
^^第二次去熊貓基地可以係呢道睇到^^
http://arho25.blogspot.hk/2013/11/blog-post_30.html


c: text/html

text:
利字當頭:瑜伽財技 20100517
現金流入一斷即死
世民:「聽落都幾似前年次按爆破.部份現金流問題最終變成系統性 solvency問題.記得雷曼之後,有啲美容院出咗事,業界就提出,執咗笠既美容院套票,繼續可以有限度通用,變相整體承擔套票風險,其實有冇道德風險問題?」
菲臘:「總好過政府立例吖.由政府去搞,一定會限住筆錢點放;簡單講,就係成個 business model轉晒.如果唔係有財技補貼師奶做面,又點可以二,三百零蚊做兩粒鐘?你自己計吓,舖租加人工,點圍皮先?好似旅行社嘅集體承擔風險, so far so good啦.不過,行業小圈子制度化,又會有其他問題,例如,入行競爭門檻高咗啊,業界要求有功能組別議席啊……講返轉頭,香港班女人,閒閒哋放一,兩萬買套票,你可以自己諗吓預付式消費嘅市場有幾大.仲有,為咗盡快令佢哋用晒啲套票,美容院要搞啲好貴,好超級嘅服務.『幹細胞激活美白』,你聽過未?」
世民︰「瑜伽又點搞 premium service喎?難怪瑜伽學校行呢條路唔通啦.當消費者累積咗好多預繳,又冇辦法用新招式消除;市場又飽和,冇新消費者進貢現金流,呢個 perfect storm真係好好嘅教訓.」

robotstxt: allowed

filter: keep


text:
題為編輯所擬.
話說上回我地質疑元朗橫洲收地黑幕,點解剩係收綠化帶非原居民村起樓,又唔收埋隔離有塊新世界,留俾佢自己起3座高密度豪宅,今次終於俾我地係份橫洲報告捉到鐵證.
長達3000頁既橫洲解密英文報告裡面,政府消息人士教哂行頭記者應該睇邊part,根本就冇幫大家答到橫洲黑幕一個最關鍵既問題:點解政府收呢邊唔收個邊,個準則係邊度.
哦,原來今次份解密報告字裡行間有寫,就係寫到明話建議要減少影響新世界在橫洲個個位既私人土地(P4),話以免影響該區既發展計劃,但係就再冇其他理據支持.(原文參考報告部分「初步建議選項」第2.2.1.3)
然之後,個報告就修定左個收地劃界範圍,比原本既方案收多左少少新世界一部分囤積既土地,變相令個橫洲發展計劃可以同新世界個發展計劃無縫接駁,同埋同時又收少左啲原居民既丁地,做成非原居民就要急急被滅村,當地鄉紳既丁就可以慢慢套既局面.
明明新世界個計劃到依家一刻都未同城規會申請到個發展權,只係一堆雜草,政府根本唔應該因為佢囤左堆農地就要配合佢起豪宅.如果政府覺得呢個係一貫既做法既話,咁大家就會明哂點解政府偏要揀新界東北農地發展既真正原因,代表所有新界既土地發展計劃都係官商鄉黑.
雖然我都識好多朋友都係做緊規劃顧問,但唔好意思,今次收錢負責做呢份報告既奧雅納(ARUP)都真係好有可疑.政府今次用黑筆劃走哂報告裡面既奧雅納負責人資料,但被記者係另一份文件揭發由奧雅納多人準備,咁事實上有幾多個人準備份文件?有冇人又係一齊負責新世界個發展申請? 奧雅納係份報告咁樣建議收地劃界配合新世界,雖然可能冇諗過事件會曝哂光,但唔覺得自己食兩家茶禮好有問題架?重要係份報告裡面冇理據解釋點解會建議唔好攪到新世界塊地,你間公司以後重講咩獨立專業性?
亦有另一個可能,盲係間顧問公司只係政府既擋箭牌,俾啲錢買保險,其實係政府塞左啲摸底決定入個顧問公司個報告裡面,然後叫佢地修改下條邊界,如果係咁成件事就真係黑上加黑,代表政府除左同曾樹和梁志祥之流摸底之外,新世界都係其中一個摸底之列,咁就係所謂官商勾結既真身啦.
講番個規劃,本來橫洲報告中建議政府會在條路最尾端有個球場,依家新世界痴著既豪宅計劃,將會隊埋條路入番個橫洲計劃裡面,隊到個球場冇左影,即係話唔好以為地產霸權只係影響你既居住問題,依家就年橫洲工業都唔知去橫洲邊度有得打波! 關心體育政策既朋友係時候出動啦.
簡單黎講,橫洲報告係立法會宣誓事件個陣偷雞解密,公開左駁大家時運高睇唔到,認真花啲時間睇其實係黑上加黑(在此多謝仍沒有放棄追查既研究成員及記者朋友).呢個問題一定要講到出去,唔好俾佢蒙混過關,官商鄉黑繼續肆虐,大家未來都冇運行.
有線新聞:橫洲摸底後僅發展第一期
橫洲解密報告(原文)


text:
鍾意食粥嘅我唔會分春夏秋冬
夏天比較少煮 D
只係唔想夏天食到成身汗咁解啫 XD
我習慣會預早一日浸定米喺冰箱
(我通常浸 1.5 量米杯 洗完米水浸過面即可)
依家就長期都會 Keep 住一碗浸左水嘅米喺冰箱
方便自己心血來潮時都可以煮
之前都提過 用少許鹽,油嚟浸米
浸米喺冰箱係因為想 D 米 煮嘅時候容易開花
令粥快 D 變得綿身
煮野食冇特別既定手法… 啱定錯
各師各法 重點係好味啫
係味先 >3<
二至三人份量:-
我醃雞嘅方法係…
1.) 半隻雞件先去肥同皮 (鍾意可以要)
搵個大少少嘅器皿盛起
2.) 加入生抽,少少老抽同糖拌勻
3.) 加已拍過嘅薑片同蔥段拌勻再醃一陣
4.) 再加生粉拌勻
先再落油拌勻等佢包返住 D 調味料
備用~ (最少醃半小時以上)
5.) 煲加入水約 2 Ltrs
同時亦加入冰米 (冰米用水沖沖會易甩 D)
大火滾呀滾 (約20分鐘 不用蓋蓋)
{注意:最好用高身煲 (預空間會滾起同彈) &
用大火滾米 唔會沉底同黐底 ~
但都要隔一陣攪拌一下}
6.) 煮到米開始開花 熄火蓋上蓋焗約20-30分鐘
7.) 開蓋拌勻一下 (這時粥已經變得綿密)
加一盒 1 公升清雞湯
開大火再煮滾多15-20分鐘
8.) 將已醃好的薑蔥雞件下粥
拌勻一下 見滾就即時熄火
蓋上蓋焗30分鐘至雞件熟透 (雞會滑好多)
試味 ~ 睇吓需唔需要落鹽!
**平時有冬菇 ~ 我會浸透幾隻切絲 煲粥時一同煮
聞落有冬菇香味 粥加有雞湯打底
味道已經變得好豐富
又有薑蔥香 簡直香味集於一身 亦唔需要點落鹽
呢個就係我慣常煮粥嘅方法
我定必會切定 D 蔥白同青蔥粒啦 食嘅時候加上去
點綴之餘 食落又有生蔥香
當然… 唔少得一樽默默守護住佢嘅泰國胡椒粉 XP
我唔客氣喇 ^^"


text:
木 村 面 對 母 親 ( 右 一 ) , 父 親 ( 左 二 ) 同 父 親 情 婦 ( 左 一 ) 呢 個 淫 亂 三 角 關 係 , 感 到 相 當 無 奈 .
木 村 承 繼 阿 爺 鋼 鐵 廠 , 本 來 雄 心 萬 丈 , 可 惜 因 為 老 竇 唔 肯 支 持 , 搞 到 佢 走 上 不 歸 路 .
咁 多 年 木 村 拍 無 論 邊 類 型 劇 , 收 視 都 有 番 咁 上 下 , 何 況 成 套 劇 一 睇 排 場 就 知 係 大 製 作 , 去 完 上 海 拍 當 年 神 戶 街 道 , 又 去 台 灣 銀 行 拍 外 景 , 間 大 宅 雖 然 只 係 錄 影 廠 搭 出 , 但 家 具 裝 修 全 部 都 係 真 材 實 料 靚 , 視 覺 上 乜 都 滿 足 晒 啦 !
故 事 背 景 係 二 次 大 戰 之 後 20 年 , 木 村 拓 哉 飾 演 萬 俵 鐵 平 , 係 銀 行 家 萬 俵 大 介 個 大 仔 , 佢 冇 子 承 父 業 , 寧 願 繼 承 佢 最 崇 拜 阿 爺 間 製 鋼 鐵 廠 . 當 佢 要 大 展 拳 腳 為 日 本 創 造 未 來 世 界 , 向 銀 行 借 好 大 筆 錢 , 有 一 半 錢 佢 諗 住 搵 老 竇 間 銀 行 支 持 , 點 知 咁 日 本 陣 要 搞 銀 行 合 併 , 佢 老 竇 為 保 住 自 己 間 銀 行 , 惟 有 犧 牲 木 村 間 廠 .
大 家 族 亂 倫 悲 劇
木 村 細 細 個 已 經 覺 得 老 竇 唔 錫 佢 , 好 妒 忌 個 細 佬 咁 得 寵 , 因 為 借 錢 呢 件 事 佢 同 老 竇 大 鬥 法 , 俾 佢 老 竇 奸 招 打 沉 佢 宏 大 抱 負 , 害 死 埋 幫 佢 人 , 再 加 上 佢 阿 爺 個 小 老 婆 臨 死 前 講 個 天 大 秘 密 俾 佢 知 , 佢 可 能 係 阿 爺 個 親 生 仔 , 佢 覺 得 自 己 出 生 係 悲 劇 , 一 生 同 事 業 都 輸 俾 佢 老 竇 . 本 來 木 村 好 愛 屋 企 , 係 阿 媽 個 乖 仔 , 老 婆 個 好 老 公 , 阿 仔 個 好 老 竇 , 細 佬 細 妹 個 好 大 佬 , 成 廠 工 人 個 好 老 闆 , 就 係 因 為 輸 呢 鋪 , 呢 班 佢 生 命 中 咁 重 要 人 , 都 唔 及 佢 老 竇 愛 咁 重 要 , 木 村 揀 除 夕 晚 上 雪 山 自 殺 . 到 佢 份 驗 屍 報 告 出 , 佢 老 竇 先 發 覺 戰 亂 陣 驗 血 出 錯 , 木 村 身 世 真 相 大 白 , 原 來 佢 確 係 佢 老 竇 親 生 仔 .
必 看 場 面
最 後 全 家 福
萬 俵 家 每 年 除 夕 都 會 去 大 酒 店 食 西 餐 迎 接 新 年 , 仲 會 影 番 張 全 家 福 , 故 事 開 始 係 倒 番 兩 年 前 , 所 以 木 村 話 係 自 己 最 後 一 張 全 家 福 .
坐 姿 似 阿 爺
木 村 同 佢 阿 爺 張 油 畫 坐 姿 一 模 一 樣 , 嚇 到 佢 阿 媽 杯 都 丟 埋 , 佢 老 竇 更 加 信 佢 唔 係 自 己 個 仔 .
淫 亂 3P
萬 俵 大 介 同 老 婆 , 情 婦 住 埋 一 間 房 , 有 三 張 大 , 仲 鍾 意 玩 3P , 夾 埋 個 情 婦 迫 個 老 婆 玩 , 電 視 尺 度 講 , 意 識 都 好 大 膽 .
同 姑 姐 拍 拖
木 村 個 前 女 友 ( 稻 森 泉 飾 演 , 左 ) , 初 頭 話 係 居 酒 屋 老 闆 娘 個 養 女 , 到 老 闆 娘 死 之 前 先 同 個 女 講 自 己 係 生 母 , 生 父 係 木 村 個 阿 爺 , 仲 寫 封 信 俾 木 村 , 話 呢 個 秘 密 俾 佢 知 , 即 係 話 前 女 友 係 佢 姑 姐 . 咁 都 唔 止 , 封 信 最 後 有 個 更 大 秘 密 , 佢 阿 爺 可 能 都 係 佢 生 父 , 真 係 亂 晒 倫 !
阿 爺 變 老 竇
木 村 知 自 己 可 能 係 阿 爺 個 仔 , 竟 然 走 去 質 問 老 竇 , 成 家 人 先 知 幾 十 年 前 佢 阿 爺 搞 過 個 新 抱 , 仲 生 木 村 出 , 木 村 知 道 真 相 反 而 要 同 佢 老 竇 打 官 司 , 要 佢 賠 償 鋼 鐵 廠 損 失 .
父 子 攤 牌
木 村 睇 住 場 官 司 差 唔 多 贏 , 就 俾 佢 老 竇 同 貪 官 夾 計 撤 銷 訴 訟 , 木 村 乜 都 冇 晒 , 返 屋 企 同 老 竇 對 峙 , 佢 自 細 都 想 老 竇 愛 錫 , 知 道 佢 老 竇 唔 鍾 意 佢 原 因 之 後 傷 痛 同 憤 怒 , 係 呢 場 戲 晒 冷 出 .
總 評 : 亂 搞 男 女 關 係
日 本 好 多 文 學 作 品 , 一 都 唔 避 忌 講 性 愛 , 仲 唔 係 一 般 正 常 男 歡 女 愛 . 呢 個 故 事 表 面 係 講 一 個 華 麗 大 家 族 , 但 其 實 內 裏 係 淫 亂 一 族 , 阿 爺 搞 個 新 抱 , 老 竇 同 老 婆 , 情 婦 埋 一 間 房 三 張 大 搞 埋 3P , 情 婦 同 自 己 個 男 人 女 婿 又 關 係 曖 昧 , 個 仔 不 知 情 下 同 自 己 個 姑 姐 甚 至 細 妹 拍 過 拖 , 雖 然 一 三 級 鏡 頭 都 冇 , 但 大 膽 意 識 已 經 過 晒 火 位 .


text:
又一朝入到粉嶺,行一round個場再decorate間房...重點,當然都係o個個cheering corner啦...一百個無奈,笑話貼上牆大家睇一次都唔會再睇,到下星期已經唔會有人望囉...謎語用比賽形式,鬥估得多,以而家d人咁有創意咁聰明,今日貼上去今日就估到啦,唔使等下星期...而且,雙魚河呢度我o地間房豆潤咁細,貼完呢d地圖都無位貼囉...結果,當然係無無聊聊貼o左少少歌詞了事,最後換o黎"我唔理呀,你o地諗掂個cheering corner點安排呀~"...
兩點出發番沙田,點知安排唔到巴士接載,成班volunteer滴晒汗去坐火車...!!!去到沙田第一時間醫肚,之後又做decoration..."Feon,你繼續負責Cheering Corner啦"...
我負責貼貼貼,另一d人幫手label文具,同時,亦跟住d由廣洲落o既o既Copier Technician 學點用影印機,話咁快五點!!之後奧馬負責人(女士來的!)又發揮佢那歎為觀止o既"Organization Skills"叫了五位Volunteer Take Notes,原來係叫佢o地去行一次我o地送result 俾Judge/Media/Stable等o既路線,說著說著,佢忽然問"有邊個無地方去o架?",其餘人舉手,"咁呀,你你你等佢佢佢番o黎後去邊度邊度啦!!"...
小姐呀,我o地無take notes 喎,送去邊?搵邊個?你開頭只叫五個人take notes,唔係後尾講講o下先諗起或興起先叫其他人去嘛???咁都得???
我同另幾個volunteer去拎紙,之後番到o黎佢問邊個未送過result,我舉手,佢問我佢之前assign我去邊,咁我講o左啦,之後佢俾其他人disturb o左,及後佢又再問邊個未送result,我再舉手,佢之後問我係咪送去某某地方,我話唔係,我係送去另一個地方,之後佢又俾人disturb,再之後,以上問題佢再重覆問,我都唔知我自己答o左幾多次"我係送去某地方"了...
好喇,終於可以送了,點知撞正Fire Drill,結果走火驚啦,但沿路除security guard外完全無走火路線圖囉....
演習完番到Printing Room,我同小姐講,我要走了,佢又好似上次咁"等多陣先,做埋debriefing先"!!
"你做咩唔諗IQ題","下次記得print定兩set出o黎貼係Cheering Corner"...哦,呢d就係debriefing喇??"大家有咩意見?",結果都有volunteer提出意見,但係,呢d意見似乎唔應該由我o地volunteer 提出囉,應該由佢o地公司一早預備好,試問咁大個event,一張走火路線圖貼於所有當眼地方都無,而要我o地volunteer教先識做嗎???最後佢仲show了一個回憶錄出o黎叫我o地整,我忍唔住問呢個回憶錄係咪Volunteer要出?"唔係呀,我諗住我o地自己team整"...滴汗...即係唔係official!啦...
我同幾個volunteer帶住不滿離開,當時都七點有多喇,結果過o左成日,我仲係唔知我有幾多result 要送,d地方點去,result又分幾多種類每個收件機構要收邊類文件,幾點會最多result出等問題囉!!!!成日都係'Cheering Cheering Cheering',聽到心都煩,正經事唔教唔做又安排混亂,一日都黑掛住d Cheering 貼label,主次不分!!!Cheering Cheering,強迫o既Cheering 有幾cheerful可想而知,而家個個都勁不滿,想cheerful都難,講真,我明cheering對build up team spirit o既重要,亦明白佢上完北京後好admire呢樣o野,但呢樣o野唔係刻意就做到囉,好多時大家friend o既即興就可以好cheering cheerful...而家因為cheering 而令大家咁不滿,得不償失,而且仲有volunteer因此懷疑退出了喇,唉...
最最最慘仲係呢位小姐笑笑口好似好nice咁,我o地無人好意思話佢,因為佢似俾人話會喊o個種囉...不過我估,大家忍耐力有限,下星期o黎真時或者我都唔會客氣,有o野會出聲,雖然我只係volunteer,但都唔想下星期會出咩亂子囉...話晒送錯result出去都幾大件事呢...
唉,我o地係volunteer唔似得小姐係受薪o既,我o地貢獻私人時間出o黎唔係俾你o地浪費o架,今日full day training,結果始終唔知下星期要做咩,太離譜喇!!!而且training話係幾點完好應該幾點完囉,自己安排失當唔應該要浪費埋volunteer o既時間去做一d無建樹o既事...唉...呢個負責人十個唔掂!!!
回憶錄回憶錄,計我話,我o地班volunteer自發整個forum寫低對呢間公司o既不滿好過啦...(不滿多到不能盡錄喇,總之而家連我o地d volunteer凌晨入會場o既交通安排又唔知,乜都唔知啦!!!)


text:
冠南華公司 Koon Nam Wah & Co.
服務詳情
評語 提交評語
揀冠南華喺因為佢出名,而佢質素都同我expect一樣咁好.佢唔喺好friendly,可能佢哋做慣,又喺老生意,唔喺話冇禮貌,但就有少少冷淡.另外,佢哋都好helpful,但可能因為我結婚嗰陣喺結婚旺季,所以好多褂都冇哂,但最尾都租咗褂后.
13000
我喺冠南華租咗大五福,揀冠南華喺因為呢間喺我惟一識嘅租褂店.
第一佢哋專業,會解釋到唔同褂有咩唔同,租得愈多次嘅裙褂價錢愈低,今次呢件就租咗十手以內,十手以上就會更加平,而員工會講返每件裙褂租左幾多次,所以好清晰,都明白返點解有啲大五福仲平過小五福.一落訂就要俾一半錢,然後就會封褂,攞上手同之前睇一樣咁新淨,店入面嘅姐姐服務亦好好.
8000
冠南華喺我老公揀嘅,因為佢喺老字號,而且啲裙真心幾靚!佢首先問我哋想要咩款,因為我哋唔太熟悉,所以佢俾咗啲提議我哋,例如想要紅色定金色多啲,鍾唔鍾意啲線密啲嘅款.佢啲裙有啲質素好參差,例如價錢唔太貴嘅,可能因為租得太多,摸上手個質地唔太好,但當然價錢貴嘅就真喺靚啲,一分錢一分貨.
8000
鍾意佢哋老字號,夠傳統,而且睇過質素都好靚,所以選擇佢地.我地選擇咗租而試衫係無限試幾多件,但會叫你睇相睇清楚先會拎出嚟.租就佢會計租咗幾多次而定唔同價錢,所以同款都會有因應租過幾多次既價錢俾我地揀,而最後我地租咗一套租過三,四次既.
著上去都幾舒服,質素幾好,就算租過五手個質素都ok既,咁佢就一直reuse落去.佢有好多款,會sell你褂王褂后呀,又幾多金線銀線呀,愈多呢啲就愈貴.感覺上sell既時候係想你俾多啲錢,但因為我哋覺得多紅色反而會靚啲,好似五福褂咁,有番多啲紅色,咁揀咗佢都無咩野講喇.服務態度綜括就麻麻地.
佢地唔洗俾deposit,但要抄低身份証號碼.攞褂嗰個日ok,還都ok,都係check下,係咁意望一望就得.
4800


text:
聯邦郵輪宴會中心 Federal Cruise Banquet Centre
商戶搜索
服務詳情
評語 提交評語
揀呢度嘅原因喺因為我哋plan咗去郵輪碼頭影相,因為唔想兄弟姊妹走嚟走去咁辛苦,所以索性喺嗰到擺埋,咁樣影完相就可以去換衫食飯~我都睇咗好多間,但因為呢到個場同價錢都OK,交通雖然唔方便但亦有接駁巴士,我見又解決到呢個問題,亦冇聽到賓客話入唔到嚟,所以我諗佢都真喺有做到.只喺臨尾唔可以太晏走,差唔多11點半會冇車搭,但我哋都好好彩趕到.
不過,呢度嘅職員真喺好好!佢哋嘅職員全程帶住我哋,因為我哋冇wedding planner,佢哋就會有PR跟住我哋,令我哋成個過程都好流暢!可能因為呢度比較偏,以我所知唔會好full,所以我每次有咩問題打過去,佢哋都唔會好hea,反而會盡力幫我,都可以算喺即刻覆!
嘢食都算好味,聽到朋友話唔錯.我嗰晚好忙,但問返朋友佢哋個個都話OK同好味嘅!
我哋喺婚紗展搵到啟德郵輪碼頭,本身佢唔喺on我哋張list,但因為我哋得九個月時間籌備,加上我哋好忙,到十一月先開始搵酒樓,所以想要嘅酒樓好多都冇哂位.就算有嘅話,例如Club One,得返嘅場都好差,有兩條柱喺到,去睇個場嗰刻亦好失望.去到好迷惘嘅時候有個姓潘嘅女仔走嚟sell我哋,唔介意我哋say no或者拒絕佢,個態度都幾OK,所以就去咗聽介紹.郵輪碼頭個場夠新,我自己好驚有俾錢但又污糟嘅情況,因為覺得新場污糟極有限,又覺得郵輪碼頭地方夠特別都唔錯,又唔會唔知道喺邊,加上覺得酒店嘅食物質素未必有guarantee,所以都決定咗喺呢到擺酒.佢哋都知地點有少少麻煩,所以會包三班shuttle接賓客.
嗰日有啲員工可能太後生,唔識主動幫手,例如影相嗰陣唔會主動搬櫈.其實佢哋唔喺偷懶唔想做,只喺欠缺經驗,同埋有啲害羞,所以覺得都OK.結婚之前嘅招呼好好,而且完咗婚禮成四個月咁耐,上星期我去飲茶啲員工竟然仲認得我哋!我當日扮得咁靚,而嗰日飲茶咁烏烏wei wei,竟然仲有起碼有兩三個人認得我哋.
大概8500一圍,嘢食屬中上,但又唔可以講超級好味.佢哋嘅大電視冇得頂,油同暗瘡都出哂嚟,好高清!個場附近嘅環境好靚,新人可以去嗰到取景影相,有草地,園景又有海景,可以影到好多靚相.雖然地方有少少麻煩,但賓客一家大細去飲嘅話,可以早少少同小朋友去影下個景,或者行下公園,會有意外驚喜:)


text:
結 果 我 哋 滿 載 而 歸 囉 . . . . . . . . 個 肚
因 為 老 友 鬼 鬼 ,所 以 王 子 可 以 同 格 格 share 碟 意 粉 到 碟 飯 至 到 碟 甜 品 ,呢 餐 實 在 食 得 太 開 心 ,所 以 比 平 時 嘅 份 量 食 多 咗 ,好 彩 呢 度 樣 樣 都 好 抵 食 咋!
車 打 芝 士 焗 香 料 雞 中 翼 係 無 心 插 柳 之 下 嘅 開 心 大 發 現 ,為 咗 等 格 格 講 完 個 無 鬼 謂 嘅 長 途 電 話 至 點 菜 ,於 是 點 咗 呢 款 小 食 止 吓 口 痕 ,點 知 一 試 即 上 癮
估 唔 到 用 車 打 芝 士 去 焗 雞 翼 正 得 咁 緊 要 ,老 土 講 句 真 係 色 ,香 ,味 俱 全 ,一 碟 5 件 賣 $48 有 咁 嘅 水 準 抵 俾 啦 !
雞 中 翼 用 車 打 芝 士 去 焗 所 以 多 咗 層 金 黃 色 ,未 食 已 聞 到 陣 陣 香 味 ,連 唔 食 cheese 嘅 格 格 都 忍 唔 住 食 咗 隻 ,雞 肉 咬 落 去 比 想 像 中 嫩 滑 兼 夾 雜 住 唔 同 嘅 香 料 ,勁 惹 味
羊 肉 丸 天 使 麵 配 蒜 片 香 蔥 車 厘 茄 汁 個 名 超 長 ,簡 單 講 即 係 羊 肉 丸 天 使 麵 囉 !$62 一 啲 都 唔 貴.
Menu 本 身 寫 意 粉 ,我 鍾 意 食 天 使 麵 所 以 . . . .
羊 肉 丸 非 常 鮮 嫩 肉 味 濃 ,正 正 正 正 正 呀!
鮮 蟹 肉 露 筍 南 瓜 汁 意 大 利 飯 味 道 攞 足 100 分 ,好 耐 未 食 過 咁 高 水 準 嘅 意 大 利 飯 啦 !每 啖 飯 都 相 當 有 黏 性 ,加 上 香 噴 噴 嘅 南 瓜 汁 滲 入 每 粒 飯 內 ,令 口 感 更 豐 富
鮮 蟹 肉 份 量 較 少 ,反 而 露 筍 就 多 到 越 食 越 有 ,$68 食 到 酒 店 級 水 準 嘅 意 大 利 飯 ,算 抵 食 架 啦 !
炭 燒 紐 西 蘭 羊 架 用 咗 美 國 無 煙 炭 去 燒 ,炭 香 較 啖 ,但 一 食 落 去 就 知 燒 製 得 極 有 水 準 ,$85 尚 算 合 理
紐 西 蘭 羊 架 肉 質 鮮 嫩 唔 韌 亦 唔 太 羶 ,啖 啖 都 咁 juicy
食 到 呢 個 moment 其 實 大 家 已 經 10 成 飽 ,但 見 到 附 近 幾 枱 都 食 緊 心 太 軟 ,最 後 都 係 抵 受 唔 住 誘 惑 落 order . . .
朱 古 力 心 太 軟 伴 雲 尼 拿 雪 糕 唔 知 大 家 仲 記 唔 記 得 王 子 早 排 做 過 心 太 軟 專 輯 ?喺 王 子 心 目 中 ,呢 度 嘅 心 太 軟 絕 對 可 以 喺 港 島 區 稱 王 .$38 梗 係 超 抵 食 啦!
朱 古 力 心 太 軟 伴 雲 尼 拿 雪 糕 需 時 約 20 分 鐘 製 作
輕 輕 一 切 . . . 香 噴 噴 嘅 朱 古 力 漿 慢 慢 咁 湧 出 嚟 . . .
朱 古 力 香 濃 得 嚟 又 唔 會 過 甜 ,蛋 糕 亦 相 當 鬆 軟
睇 吓!朱 古 力 漿 流 完 後 依 然 仲 有 好 多 留 喺 蛋 糕 之 內
超 好 味 ,超 滿 足 ,超 抵 食 ,單 為 呢 道 甜 品 都 值 得 嚟
電 話 : 2806 0869 平 均 消 費 : $120 - $180 / 位


text:
正所謂近水樓台先得月,多女教會易埋齋,作為一個資深單身男性信徒,好多人同我講過,教會男女比例失衡,照計係適婚年齡嘅男仔,響教會入面好吃香先係,只要有心跳有呼吸,連阿nick vujicic都結得成婚,不過事實並唔係咁樣.
人地話情海翻波,起碼你都知個情海係邊,仲係入面翻緊波,好過癮咁,而好多人呢,好似我咁好明顯仲係一個內陸沙漠國家入面,連個海係東南西北邊一面都未知.好多教會入面嘅男仔,都唔鍾意去追返教會入面嘅女仔,或者就好似我咁,根本追唔到教會入面D女仔.
係教會追女仔失敗嘅代價相當高,得就無問題,唔得而又唔小心走漏風聲出去係極麻煩嘅一件事.係教會入面,結婚生仔係正路,分手已經係歧途,如果係連追女都失手,應該係絕路一條.有人嘅地方就有江湖,有江湖嘅地方就有是非,教會入面,其實都係一個是非圈,係出面識朋友最多咪消失一排扮無野,甚至以後都唔見,大家都會明白係乜一回事,公司追唔到個同事,比人唱,大不了咪搵過份工.但教會呢,基督徒基因作祟下,就會有好多人黎「關心」你,事實上亦的確唔少人因為感情問題而離開教會,正所謂「為左條女,輸間教會,值得咩?」一個唔該你追唔到之餘,仲比人追左去,個處境真係...........
你問我係咪教會女仔質素比出面低,所以無人要,我話肯定唔係(最少我果間教會唔係),尤其係教會女仔多數比較乖,生活比較健康,好少話食煙劈酒夜蒲,化個妝鬼五馬六痴晒假眼睫毛頭髮染四隻顏色十隻指甲七個造型,自然行出黎個樣都四四正正容光煥發.曾經建議過一位姊妹,不如考慮下去選香港小姐,頂多我做介紹人,拿,講緊十幾年前,唔係呢十幾年個香港小姐.教會入面班女仔唔係一班天真無邪嘅村姑,打扮好樸素呀,梳孖辮返教會,著公主袖長裙加花花襪,聽到粗口會嘔果D黎.
咁點解呢?(待續)


text:
岩岩個星期六
我帶左朗朗同埋表哥Oscar去左童夢城優先試玩全新推出嘅日清工作坊
大家對出前一丁一定好熟悉
估唔到日本日清公司會揀香港嘅童夢城通識學園建立全球第一個『出前一丁工作坊』
另外,亦將好受歡迎嘅『我的合味道工作坊』一次過帶來,並長駐香港
我地唔洗再去到大阪先體驗到啦
係進入拉麵工作坊前,有一幅用左925杯杯麵砌成的杯麵牆
我地當然唔放過拍照嘅機會啦,部份我嘅獨照係朗朗幫我影架
兩個小朋友都好期待,入到場職員會安排我地坐係指定嘅位置
然後大家都需要清潔雙手,綁好頭巾,以免頭髮會係整麵嘅過程中跌左落去
搞掂好後,大家就坐好聽一聽工作坊嘅流程
兩個都好留心聽
聽完簡介同睇完片後就正式開始
大家記住喎,6至9歲的參加者必須同12歲或以上的參加者一齊體驗架
所以當日我就拍住朗朗,另一位哥哥就拍住Oscar
首先將麵放入盆內,再撥出一個小口,將鹼水倒入去再快速拌
等麵粉同鹼水融合成微黃色再反覆用手壓麵,製成麵團
再用麵棍壓
然後就將麵團兩邊抹上澱粉,聽工作人員嘅指示將麵團壓薄
呢個步驟都要用少少力水架
重複將麵團壓14次後,就可以將佢放入袋稍為發酵下
我地就襯呢個時間,返去設計我地嘅出前一丁包裝袋嘞
再聽埋第二部份嘅製作簡介
我地又繼續整我地嘅出前一丁
將發好酵嘅麵團再壓薄,期間工作人員會不停調教度數
將麵團壓至指定厚度
然後就用機切麵條
咁就完成左8成啦
最後將麵團拎去蒸,蒸好後就要量重再將多餘嘅麵條剪走
每包麵大約109g就岩架嘞
最後工作人員就會幫我地用「瞬間熱油乾燥法」炸麵
等候期間又再繼續畫畫畫
最後我地就跟次序到工作人員面前,睇住佢地幫我地完成最後嘅程序
就係入袋同埋封口
屬於我地嘅出前一丁終於完成啦
最後,我地仲可以帶走整麵時戴住嘅頭巾添
又額外送左一包工場製嘅出前一丁比我地返屋企比較下
兩者嘅分別
今次嘅體驗真係一流,兩個小朋友都玩得好開心
我知道依家預訂嘅情況好爆下,希望有機會約埋朗朗嘅朋友仔一齊再體驗多次
另外,大家記住,參加工作坊嘅小朋友必須要六歲或以上
而6-9歲嘅參加者係需要同埋12歲或以上嘅參加者一齊體驗嘅


text:
12月26日
今天係返香港的日子, 早上收拾好行李就放係酒店, 乘搭下午1時機場巴士.Sunroute Hotel 有樣嘢唔好, 就係巴士時間差, 之前住Keio Plaza 就唔洗咁早去機場, 仲有Sunroute 有限制放在巴士上的大件行李, 一人限2件, 連BB車都計, 有冇攪錯, 之前去過咁多次東京都未試過有咁的限制, 好彩在香港時都有買埋仔仔的車票, 可以有6件行李額, 如果唔係要有additional charge喎. 於是我地唔順氣, 走去Century Southern Tower 睇吓有冇呢d限制, 原來係冇啲, 其實巴士唔係酒店啲巴士, 係機場巴士, 所以都唔知點解Sunroute有限制.
之後見冇咩時間, 於是就行咗去小田急百貨, 仲去咗Agnes b 添, 當然有收穫, Agnes b 竟然有小朋友的T-shirt, 小部份男裝都有減價, 女裝都有, 不過我想買的就冇減價, 所以只係買咗個袋.
Sunroute Hotel Shinjuku 外貌
Sanrio 的lucky draw
Barbie
仔仔唔鐘意呢個打扮,你見佢個樣就知...
機埸餐廳,食物都唔錯
機場店舖


text:
自從Yuki上嘅音樂班宜家改咗去星期六傍晚時間,星期六嘅朝早唔再需要一早起身~
今朝Yuki同Daddy九點幾醒咗,但係Mommy仲未起身喎~
見聽日係母親節,唔好叫醒Mommy俾佢瞓耐啲喇,Daddy就同Yuki兩個自己落去食早餐先喇~
上個星期Yuki又變得鍾意食公仔麵,所以Daddy俾佢每星期食一次公仔麵~
為咗迎接聽日嘅母親節,今日Yuki特別去整靚個頭~ 去搵Man哥哥剪髮先!
平時跳跳紮,企唔定嘅Yuki~ 到咗俾Man哥哥幫佢扮靚時,好似點咗穴咁~ 幾定呀!
發現到Daddy偷影佢喇~ 變得有啲靦腆~ 哈哈!
抬起頭啦!新嘅斜瀏海~
睇嚟好滿意喎~ 開心到唔見牙唔見眼添~
同上面食早餐個髮型比較,大家覺得如何呢?
雖然聽日先係母親節~ 但係今日我哋已經同婆婆慶祝母親節嘞~
今年我哋無出街食飯~ 而係細舅父從新界買盆菜外賣上去大舅父屋企食~ (盆菜係香港一種古老傳統嘅菜式)
好豐富呀~ 個套餐仲有椰子煲雞湯,有鴨,有雞,有豬手~
Yuki好似都幾欣賞呢啲盆菜喎~ 乖乖坐定定咁自己夾餸同食飯~ 完全都唔使Daddy Mommy照顧~
幾個小朋友聚精會神睇乜嘢呢? 原來係希表哥玩緊iPhone,吸引其餘全部小朋友目光全部落喺呢三吋幾嘅螢幕上~
睇呢張相就見到Yuki喺Mommy屋企果邊嘅小朋友中係唯一嘅女孩子~ 所以大家都好鍚佢㗎~ 其餘果四個係表哥同表弟~
借呢個機會祝所有母親聽日有一個快樂嘅母親節!


text:
回想起自己細個讀書既日子好似好漫長
唔知點解而家睇住阿女返學好似好快咁既呢?
咁又話過左半個學期啦??光陰似箭呀,HAHA
返埋今日就開始放聖誕假期喇,YEAH!
小朋友都唔知咩假期打咩假期既~只要唔洗返學就開心
MAMI尋晚同小燑2個好比心機咁去包小禮物同寫左幾張咭
只係寫左比5個小朋友仔,其他都畫一張小咭紙
咁樣好似仲有HEART又環保啦~
成朝都忙到唔記得影相留念...可惜!
SUPER BUSY DAY呀~放左學又去珠心算又趕返去煮飯
點解???因為今晚又有PARTY囉
又係星星屋企既會所,上年我地都有出席呢
一年後又點少得我地呢,HAHA
呢個扭波既攤位真係進步左好多~等左15分鐘左右就有
祖B呢隻係貓貓黎咖,好可愛呢!
小燑手上面朵花都好靚呀~MAMI研究過都可以試下整
睇落好難,其實呢個都好簡單!
至於D遊戲呢~唔知攪咩出奇地難玩
完全唔岩小朋友去玩既筷子夾紙巾,踢拖鞋...
全晚最興奮就係食雪糕時候喇~
小燑真係一個好好既家姐,第一啖係比細佬先
仲咁岩比MAMI影到相呢,HEHE
祖B,你大個仔都要記得同家姐相親相愛呀
呢張相小燑笑得好開心呀~
而且好耐都無同熊貓﹠星星一齊玩
係咪唔見左阿祖呢?!!!!!
因為比呢3個壞蛋困左入間屋到囉
不過百厭星阿祖B點會驚丫,仲笑得好大聲
難得一日放縱一下~
時間尚早再加個甜品先返屋企啦
好滿足既一天


text:
手提電話
手提電話,或者流動電話(英文Mobile phone),簡稱手提,手電或者手機,係可以周圍都講到嘅電話,唔使喺固定地點用.除咗好似傳統電話咁可以用來傾之外,新一代手提電話可以用來打短訊,收發電郵,甚至可以上互聯網,影相錄片同埋打機.
手提電話係一推收發站來維持通訊,站連住公共電話網絡,咁樣,呢推站組成手提電話網絡.站與站之間訊號係會重疊,以免通訊中斷.早期叫手提電話網絡做蜂窩,因為網絡覆蓋就好似蜜蜂竇裏面嘅格,一個貼住一個.六角型分佈可以起最少嘅站,最大覆蓋率.英文蜜蜂竇一格格叫Cell,所以英文又叫做Cellular phone.
有一啲電話都好似手提電話周圍傾,不過就唔係用手提電話網絡.衛星電話就係一例,係直接同天上面嘅人造衛星轉駁.呢類一般都唔當係手提電話.
早期手提電話都幾大部,大細同水壺差唔多,重有人整電話型嘅水壺賣,所以啲人就叫佢做水壺,因為只係有啲錢嘅人先會用,所以就係身份象徵,啲人就叫佢做大哥大.
另一講法係,香港電視節目星星同學會有集搵咗洪金寶做嘉賓,話大家叫成龍做「大哥」,洪金寶輩份重高過佢,所以大家叫佢做「大哥大」;而佢又自稱係香港第一個擁有手提電話嘅人,所以手提電話就因為佢而有「大哥大」之稱[未記出處或無根據].
再有一講法係,手提電話重未有正式名嗰稱,香港人習慣叫「室內無線電話」做「無線電話」,同時亦有部份人叫手提電話做「無線電話」.無幾耐,有套叫《英雄本色》嘅港產片,片中有個叫「大哥大」嘅角色成日揸住呢種手提電話,所以啲人就叫手提電話做「大哥大電話」.


text:
Sweet Wedding
服務詳情
評語 提交評語
因為佢可以前一日拎花球,所以我就搵咗佢哋做花球.好多花店都話只可以即日拎,但我覺得當日太多嘢做,所以就唔太想,因為我咁啱問佢哋知唔知有邊到嘅花店可以前一日拎花球,佢哋就話佢哋可以,於是就揀左佢哋了.
我一早已經諗好咗用咩花做花球,所以就唔難揀,同佢講返我想要玫瑰,之前佢俾咗啲款我揀,我一望:OK喎!好簡單咁就揀左.
最後嘅花球又新鮮又靚,過咗成日都冇爛到,仲插住喺屋企擺咗兩日!
Sweet Wedding有個姐姐叫阿May,因為我哋有兩個場要佈置,佢俾咗好多意見我哋幫手做得化算啲,例如話名牌唔洗做兩個,可以一個名牌應用喺兩個場,又提我哋點樣keep好名牌叫兄弟拎過去,幫我哋慳咗一筆!而且佢哋喺個場未交俾我嘅時候已經到咗,set場個時間比我想像中快手,所以時間好足夠,令所有嘢都可以準時開始,又不時幫我同場地職員溝通,真係好幫到手.
本身我哋都冇idea應該點樣佈置,所以靠佢哋俾相guide住我哋搵,例如我哋鐘意簡單嘅顏色,佢就會俾啲圖睇下啱唔啱我哋心水.因為我哋擺酒個場喺美心,其實幾難整,佢提醒我哋某啲款用喺大場會唔好睇,最後個backdrop好大,全部都喺花,同效果圖一樣,冇走到樣,而且兩個場都有賓客讚backdrop靚,所以我諗效果都幾好!


text:
前菜有Tajine (quiche)
2008年11月5日星期三
突尼斯(4) – 飲食篇
我對外國食物接受程度好高.覺得突尼斯菜幾好食.每餐都有突尼斯前菜.而前菜一定有Harissa辣椒醬搽麵包同橄欖.
喺突尼斯市去咗一間叫Dar Bel Hadj 嘅餐廳,佢係喺一間傳統阿拉伯屋內.用餐嘅地方係以前嘅天井.樓上有一邊展出以前Bey (貴族) 嘅起居室.呢間餐廳價錢係歐洲標準.
17, Rue des Tamis
La Medina
Tunis
前菜有Tajine (quiche)
甜品: 開心果碎喺面,乳酪喺底
薄荷茶,甜,好似飲糖水咁,上面有啲唔知乜嘅果仁
2008年11月4日星期二
突尼斯(3) – 街市篇
突尼斯(2) – Medina購物篇
喺Medina有好多紀念品賣,雖然間間貨色差不多,我行過都妝下.我已經練成仙,唔點買嘢,只係買咗隻2 Dinars嘅碗仔(HK$11.22).
紀念品店
手信idea
好似叫沙漠玫瑰嘅東西
之後就去行街市.
紀念品店
手信idea
好似叫沙漠玫瑰嘅東西
嫁妝都可以喺Medina買
日日都係拜山日
Halloween之後就係Allerheilingen Tag.Halloween 呢度唔係好興,所以冇乜好講.咁就講下Allerheilingen Tag啦.雖然鬼佬日日都係拜山日,好多奧地利人會喺呢段時間拜山.維也納最大嘅墳場Zentralfriedhof (有12個半維園咁大)世界知名,因為貝多芬,舒伯特都係葬喺呢度.墳場真係好大,所以場內有巴士行駛.呢個墳場又分開唔同嘅主題區,例如有總統區,名人區.......
如果你有永遠墓地,你成個家族都可以葬喺嗰度.如果冇就要租,租金大約每十年700 euro.貝多芬嘅墓
舒伯特嘅墓
莫札特嘅墓
行駛場內嘅巴士
遇到有人出殯
寧靜嘅墳場只有飛機飛過嘅聲音
主題區: B B墓地俾胎死腹中嘅BB
意思: Here rest the babies who only stayed with us for a short time.
主題區: 解剖學墓地,葬嗰啲解剖完嘅捐贈者遺體阿拉伯人區
名人區嘅歌星Falco
質滿成口嘢嘅倉鼠
突尼斯(1) – 首次踏足非洲
過咗移民局,要安檢先可以攞行李,心諗多乜餘.
突尼斯首都突尼斯可能太『現代化』,冇乜景點.沿大街l'avenue Bourguiba行,見到好多cafe,一啲法式建築,仲有無處不在嘅總統肖像(可能勁過毛主席).原來突尼斯就快有總統選舉,得一個候選人,可能佢要攞 99%支持率啦.
然後去到Medina window shopping,即刻覺得自己好受歡迎.個個都同我講 “Ni Hao “ “Konichiwa”.
法式建築
無處不在嘅總統
黃色的士
Place de la Victoire
訂閱: 文章 (Atom)


text:
今年天氣早o左轉冷,10月已經好凍哩!雖然我好怕凍,不過早D凍都好,我o地可以去行山呀!
好耐之前去過嘉道理農場,發覺裡面有個觀音山,個山形好特別,一直都想去行o下,終於o係上個星期六行o左嘞!
上到去觀音山望落o黎,風景唔錯呀!不過沿途都幾悶o下,一來一回都差唔多行o左4個鐘,行完之後返到屋企,隻腳有D痛,個人又攰攰地,可能因為呢日有D病病地啦!還是係年紀大,唔多行得哩!
o係元朗食o左個豐富早餐,搭巴士去到嘉道理農場,已經12:30pm嘞!
買飛先,$10
一入到去,首先探o下D大肥豬,佢o地個個都o訓o係o度,好似好懶o甘呀!
探完豬豬,仲去睇o左龜龜菠蘿包,叉燒包,反斗星,佢o地o係玻璃屋入面,影唔到佢o地呀!
之後就開始向觀音山出發嘞!
沿途都係石屎路,好好行呀!
一路上山,都無乜風景睇,幾悶o架!
呢o度行入去,可以去到彩虹亭,不過後o黎發覺要行一大段樓梯,所以無去嘞!
遠望彩虹亭
遠望大刀刃,上次我o地行過呀!
上去係蝴蝶園,不過呢個天氣應該無乜蝴蝶,所以無去嘞!
再向前行,係修女花園
o黎到修女花園,已經上到1100ft嘞!
行o下行o下,行番出車路
如果唔想行上觀音山,可以坐Shuttle Bus上o架!
跟住又唔知點樣行o下行o下,去o左黃金亭
有好多條路都可以上到山頂,好彩久不久都會見到地圖,可以行條短D o既路上山
望番落山
差唔多去到觀音山山頂,有條支路去胡挺生紀念亭
胡挺生紀念亭再入,有條山路,研究過地圖,呢條路應該係上大帽山
原本我o地都想行去大帽山,不過就快3:00pm,以我o地既龜速,驚時間唔夠,所以放棄o左,唯有原路落返去嘉道理農場啦!
終於o黎到觀音山山頂嘞!
山頂有個迷你觀音像
觀音像附近,有個熱氣洞,聽講呢個洞會噴蒸汽,不過我o地去到o既時候就見唔到,唔知呢個洞幾時先會噴氣?
古祭壇
山頂繞一圈
呢面應該係大埔
石崗機場
大帽山
o黎到1812ft
遠望兄弟亭
行去兄弟亭途中,望過去觀音山
由觀音山慢慢行過o黎兄弟亭,大約半個鐘
Lawrence同Horace係嘉道理農場o既創建人
呢個雙連o既兄弟亭,就係紀念佢o地兩兄弟
去完兄弟亭,落山嘞!當我用部D80影呢個位o既時候,發覺部相機又壞o左嘞!部D80 Body同支鏡接觸有問題,之前去內蒙都試過,但係無端端又無事,依家唔知做乜又有問題,返到屋企都係o甘,又排部機都唔係用嘞!
上過觀音山,去過兄弟亭,3:30pm落山嘞!一路落都係斜路,D腳趾好痛哩!
途中經過世界城市指示牌
指示牌o既後邊,有一條“天梯”,原本行呢條捷徑落山會快D,不過o係o度發生o左件好搞笑o既疑似蜘蛛偷襲老公事件,呢條山路好似好耐無人行過,佈滿蜘蛛絲,於是我o地決定放棄捷徑,沿馬路落山嘞!
落番嘉道理農場,睇o下雀仔先
仲有鰐魚先生
水池入面,有隻幸運龜,o係D 葉o既附近呀!
探完D動物,都已經差唔多5:00pm嘞!呢日又無晏晝食,出元朗食o野嘞!
呢日都影o左好多花花草同小昆蟲呀!雖然影得唔係好靚,但係做個紀錄啦!


text:
記得星期五一起身睇下個電腦馬上見到成千點,當時係香港時間兩點半多點.我以為自己眼花,望多一次手諗pk.之後睇下我d 股票,答案係無眼睇.所以就快快食早餐同返工.去到公司九點鐘到,香港時間四點睇下收市.結果只係跌兩點幾點,我心諗大市會唔會咁強呀.再望一望個恒指圖,candlestick 係hammer 成交奇高.之前個日係小hammer,成交又係勁.我諗可能見底了.返到屋企美國個邊更有新聞出,馬上更加肯定.今日再睇個圖,BB (weekly)保力加通道個枝candlestick 穿過,好signal 來的.RSI過左30.午市後成交先急升,咁即係應該之前好多散戶俾人震走.
今次我都估唔到會插得咁底,理論上最底係黃色的收集區.點知咁都可以插得落去.只要唔破個區我都係會賺,因為我買的股票跑嬴指數.成交量開始變大最後大時代日倒升,所以應該好多人入貨.林森池話有強手係15分鐘買左成億中國人壽,所以時場係好專業.我估大戶真係可以做市,成交量最尾個三日係咁升,即係多人賣同多人買la....買到最後咪升lor...
今次有好多裂口,所以回升應該有阻力.我估可能會建一個W 底.會唔會係熊市真係無人知.暫時睇唔到.暫時個勢就唔似.下個星期係關建,牛皮係最好等我出量去入貨.暫時目標去到21400/ 22000點,之後可能會回,我唔肯定,到時睇signal.如果下星期升,咁個見底signal 就出來.
今次升浪升得好急,所以跌得好勁.自己唯一輸緊錢係3328,真係飲恨,輸左成7.32%.有一位好友係到yeah 我,我諗佢隻創科都俾我d 股票更慘.
好多股票都俾最高點跌左一半好多,唔係好事.回升應該唔係大問題,全部好都係股來的.我都係好放心,一股也不沽.05 年開始買入股票,回報最高由40% 得返20%.真係激死我......
好多大股,941, 2628 等等都有一個hammer candlestick.全部都係反彈.上次2628就係咁form左個hammer candlestick + 一個white candle 變做engulf candle pattern.e 個係一個好好的入市訊息.可惜我無錢,如果一星期見到d 股走勢係咁可以入市.
今次大跌我心情好興奮,真係難得一見呀.可惜係英國唔可以全情感受.


text:
雖然陳茵媺在加拿大生活期間,曾經與貓有過不愉快的經歷,不過緣份這回事實在不是三言兩語可以解釋,想不到因為一次家訪,陳茵媺不但克服了怕貓的心理障礙,更與貓咪結下不解緣,更自創方法,避免牠們打架. 撰文:何慧斯
陳茵媺(Aimee)因為參加香港小姐,06年隻身從加拿大跑到香港,卸任港姐冠軍後,她決定留港發展,向來愛動物的Aimee說:「我本身喺加拿大有養狗,嗰隻狗我由細照顧到大,仲係好辛苦,好努力儲分嘅禮物,我返咗嚟香港,咪由爹哋媽咪照顧,返咗嚟香港成日要開工,加上又一個人住,根本冇時間養狗,本來有人同我講話養貓簡單好多,不過我喺加拿大試過俾貓追咗一條街,見到貓都有啲驚驚哋.」
愛貓April性格嬌嗲黐人,結果令陳茵媺一抱難忘.
April
品種:街貓
年齡:3歲半
性別:雌性
Alicia
品種:波斯貓
年齡:2歲
性別:雌性
George
品種:街貓
年齡:3歲
性別:雄性
人揀貓貓揀人
後來因為一次的家訪,令Aimee對貓一見鍾情:「有一次喺朋友屋企同貓貓玩咗一陣之後,咪諗住試吓養貓,不過我都諗咗年幾先去領養,我怕自己領養咗之後,冇時間照顧,冇理由畀番人,呢個係重大決定,照顧寵物係一生嘅事,所以諗得好清楚.」
回想當日與第一隻貓April見面的情形,Aimee至今仍覺得很回味,她笑說:「嗰次係佢揀我而唔係我揀佢,我同朋友一齊去,見到佢個樣好惡,又好瘦,好似隻異形,你知我驚貓,見到都有啲驚驚哋.點知我抱住佢嗰陣佢嗲到不得了,仲好舒服瞇埋對眼瞓覺,我聽講話有其他人試過抱都冇呢個感覺,所以我成日覺得唔單止人揀動物,其實動物都會揀人,因為佢鍾意你,成日黐住你,你先會揀佢.」
獨居的Aimee養貓後生活上有很大的變化,她說:「未養之前返屋企對住啲牆,靜到不得了,但係養咗貓之後,你會覺得屋企好似有人等你,返到屋企又唔會覺得淨係對住四面牆.好似夜晚睇劇本,貓貓都會坐喺度陪住我,養埋第二隻George之後,佢哋半夜三更仲會喺間屋走嚟走去,雖然係好嘈,但係嘈得嚟又會好開心,你會知道原來間屋有人喺度喎.直到養埋第三隻貓Alicia,Alicia有份拍無綫劇《天天天晴》,拍完之後愛上佢,跟住買埋返屋企,雖然係麻煩咗啲,但係去到邊都有energy.」
George和April相處融洽,經常會睡在一起.
Aimee相當疼錫幾隻愛貓,輕輕一碰已甜在心.
陳茵媺克服怕貓後現養了三隻,April便是其中之一.
免打架分房瞓
笑指Aimee應該一早養貓作伴,她笑說:「唔遲喎,初初嚟嗰陣我連自己都照顧唔到,養寵物要啱timing同ready好先得,佢哋連生命都交晒畀你,要用好多時間照顧佢,尤其係George同Alicia加入時,三隻貓成日都打交,April恰Alicia好犀利,可能April同George係街貓,習慣咗爭嘢,平時佢哋好乖好斯文,初初食嘢又爭,爭到連眼都發紅光,我當時都有啲怯.」
Aimee續說:「Alicia仲成日驚到全身濕晒,好似流汗,日日都係咁,跟住我咪分開佢哋喺唔同房瞓,到下晝先放佢哋出嚟玩一陣,玩到咁上下又輪流各自玩,再分開房瞓,呢個步驟要重複做好多次,又要用好多時間同心機,連去街都唔敢玩咁耐,結果用咗好耐時間先可以令屋企環境平靜落嚟,家佢哋相處冇問題.」
貓咪愛玩火
Aimee分享與貓貓相處的搞笑事時說:「佢哋最鍾意偷嘢食,Alicia連香檳都會偷嚟飲,但係佢好易屙,睇醫生都睇咗好多次,反而另外兩隻好strong,醫生話啲名種貓好容易唔舒服,所以要好小心.」
Aimee又說:「George最鍾意玩火,以前我好鍾意點蠟燭,George一見到就會用手撲熄,初初我以為佢知痛玩一,兩次就收手,點知佢繼續玩;April仲試過燒傷pat pat,所以我家都唔敢點蠟燭.」
本文鏈接:我得寵:陳茵媺特訓呷醋貓


text:
每年一到了十二月就會無晒工作動力
因為有好多假期 有好多不同的聚會
24.12 平安夜
早上要返工 3點放工後就同BB 一齊去參加Playgroup 的xmas Party
傻豬仔見到爸爸媽媽都帶佢一齊去 興奮到自己喺度傻笑
幼稚園的安排好好啊!
除了平日的唱遊堂之外, 另外仲分別有四個不同的攤位啦... 有波波池... 有小食... 仲有抽獎等
不過對於為食的劉BB 最吸引一定係一籃籃的小食啦 哈哈
玩到4點幾就返屋企喇 本來諗住去新世紀影下姆明
但劉BB 已經無晒戰鬥力所以我地就返左屋企了
夜晚買左D 牛扒壽司生蠔返屋企食飽飽就度過了平安夜喇!
25.12 聖誕節
去左朋友仔屋企參加聖誕PARTY 有3個BB 一齊玩
Join 埋一齊就識爭玩具了
在家玩完 大人食完野 就帶左小朋友去平台的公園玩
係劉BB 第一次自己SIR 滑梯呀 所以佢好開心笑到眼都唔見埋
原本諗住玩到4點半就走 但由於太開心
最後玩到5點半先走 搞到我地要搭的士返公公婆婆屋企食飯添
返到屋企都已經9點 呢個小朋友累到等沖涼期間已經訓著左
26.12 BOXING DAY
呢兩父子一早起身就拆左我之前買果粒大金莎
一早我地就去左屋企樓下飲茶
到了下午就出發去BB 姑媽屋企玩喇!
姑媽住深井架~~ 好遠 但車程總算方便
劉BB 搭車時亦需要不斷食零食同陪佢睇書先會冷靜一陣
(嗯... 係咪要考慮買車呢?? 不過好吃力呢!)
姑媽屋企好大 亦為左表姐仔順利考上中大醫科 我地今日食得好豐富
仲買左份禮物俾佢添!! 我知道讀醫一定好大壓力~~ 要加油呀~~~
27.12
在家休息
下午帶左劉BB 去樓下室內遊樂場玩
佢好開心啊!!
而爸爸媽媽亦都俾佢玩謝左了!
咁就放完幾日假, 期望下星期的假期


text:
一個平時好少機會會去既地方 - 粉嶺,
今次我哋去鶴藪村裡面既綠田園基金會, 真係聽都未聽過,
如果唔係媽咪上網報咗名我都唔知, 呢個活動好特別, 俾小朋友去體驗農夫生活, 有得去嘗試插秧!
我哋搭276巴士由元朗20分鐘就到咗上水, 之後我哋搭咗一個站東鐵再轉的士
(後來我先覺得好傻, 應該係上水就搭的士唔駛煩),
總之搭的士入去用咗15分鐘度, 沿途經過八仙嶺郊野公園燒烤場,
跟住見到漁護署鶴藪管理站就落車, 對面就見到綠田園基金農場,
但係係一個欄鐵閘, 我都唔知算唔算係一個入口,
跟住諗住打開個閘, 點知係鎖住, 跟住再發現原來隔離有個窿係可以直接行入去!
因為天氣好差, 有少少雨粉, 於是我叫Hysan不斷祈禱唔好落雨,
我哋行咗5分鐘, 入到去裡面, Hysan一路話好驚, 其實都有少少架,
因為一路都冇咩指示牌話點行, 後來聽到人聲, 就問吓人,
跟住知道落腳地方之後, 見到今次負責呢個活動既職員阿強叔!
有好多人遲到 >.<, 我哋只有周圍行吓, 影吓相, 見到有隻羊, 同佢影咗好多張, 因為佢有條好長既繩綁住,
等到齊人之後我哋就先開始整芝蔴糊, 強叔先教我哋磨碎芝蔴!
真係好難磨, 磨好耐先得少少, 跟住最後都要交俾甚他職員仔去處理同埋佢拎哂去煲,
呢個時侯我哋就落去個田度插秧啦! 強叔示範完之後叫小朋友可以落去, 個個都唔敢, 有D就落咗去發脾氣同喊,
Hysan一D嘢都冇, 覺得好好玩, 最後連成個人都坐埋落去,
係附近另外有D旅行團嚟參觀, 大家見到Hysan都好好笑, 因為得佢一個好似游水咁係泥度行嚟行去, 坐嚟坐去! 超正
最後拎住條水喉同佢沖涼, 乾淨哂之後就坐係度等食芝蔴糊!
Hysan唔係好鍾意食, 我就食咗2-3碗, 真係滑D, 同埋香D, 仲有冇咁甜! 好似好健康咁
最後離開個陣咁啱見到有的士經過, 就出去搭的士了, 佢有專線小巴52B!
當然咁多人一齊走就可能要等多1-2班了
Photo by Camera | LEICA D-LUX 6
呀劍評語: 可以咁RAW我就俾高分, 不過始終都係一個上網報既團, 同埋教人既強叔都唔係專業, 所以整芝蔴糊同插秧既安排都麻麻地, 唔係個個都望到示範! 如果可以Walk-in就更加好!
呀劍貼士:
1/ 最緊要帶齊毛巾防曬, 帶多1-2套衫褲替換!
2/ 廁所都係農場STYLE污糟D, 唔方便帶BB去
3/ 因為係插秧, 一定要著水鞋, 如果唔係你對鞋就冇LU
綠田園基金簡介
綠田園基金園內所提供的活動大致有三個系列:有機耕種系列,綠色飲食系列和生態漫遊系列.
專線小巴15-20分鐘
電話
2669 0737
(以上資料更新至文章當日)


text:
Tuesday, March 31, 2009
卒肥肉
夏天來臨,又係著靚衫嘅時候,我想講其實我係好易肥ga.最高峰大學時期試過128磅,嗰陣食左好多肥野又少運動,係人都知keep fit最好梗係做運動,但如果你冇時間做呢﹖係咪就等於要放棄﹖
我估大部分人都試過用一D含咖啡因嘅Gel唻燒脂,我都試過,最先係用 Bliss World 嘅"Fat girl slim gel",然後又試過 Loreal Sublime slim Gel,仲試過好多其他唔同牌子,其實佢地大部分都係同一個function,但最緊要係用唻擦身嘅用具.
我第一次見 Bliss 賣 Bliss Slimulator,我試過覺得擦得唔夠勁,需要多D力,然後我見到 Body shop 嘅 Slimulator,我又買左,然後跟指示用咖啡因gel擦身. 個問題係,我擦嗰陣,好多老泥都卒埋出唻 =( 係好鬼核突,所以我之後就冇再沖完涼先卒,改為沖涼嘅時候卒,沖完就搽 Caffeine Gel係大脾同手臂.
做左幾個星期,又真係減到D肥肉喎,而家我買左多一個Slimulator,食完肥野嗰晚可以兩隻手同時卒 (沖涼嘅時候).
PS: 你可以試下又做運動又卒,我肯定你會瘦得更加快.
5 comments:


text:
今日雖然要繼續做盲俠,都無減我放假既興緻.公司既嬸嬸又放病假,又唔想咁衰叫隔離位幫我老闆洗杯,既然我都係去西港城後面間寶湖金宴飲茶唧,咁我就先返公司,同我老闆倒滿佢個水壺同換埋茶,又順便覆埋d醫貓先去飲茶啦.
四個人叫咗一碗生滾東星斑粥,一碗生滾滑雞粥,炸倆,鮮蝦菠菜餃,腐皮千層夾,潮州粉果,都只係$90咋!
飲完茶,我地先去專營日本食品既代理字號掃零食,我買咗一大包芥辣豆同三排朱古力豆,另外既朋友亦唔弱,都有戰利品.但果d所謂芥辣軟糖就真係呃鬼,一dwashabi feel都冇!
係朋友屋企坐下,再係佢樓下間茶餐廳食咗豬扒炒烏冬同菜遠排骨炒河,跟住就駕車去迪欣湖逛下.影下相咁,目的只係hea下唧.
我唔識整返正張相添!收貨啦.
朋友係迪迪尼禮品店買咗兩個袋,跟住就去咗迪迪尼酒店行下,又去咗個公主洗手間,之後我就同佢地講:我地已經感受到公主既”部分”生活啦!
都知果個冇乜方向感又冇記性既假日司機唔係幾靠得住,我地差唔多預咗一粒鐘俾佢駕車去諾富特東薈城酒店(佢終於都係要亂兜先兜到去),因為我地打算係果間Essence食buffet.
我一向都唔係搏命既人,所以都係好隨意既.先飲碗人蔘雞湯,食幾片魚生,少少茄子,一串雞串,兩個面包仔,又走去叫人淥咗dd金邊粉加咗一粒蟹籽丸同菜,不過都冇食晒d粉.抖一抖,再出去掃甜品.
睇得過既都拎上黎試下,結論係:Tiramisu係可以既,木糠布丁都ok,果粒四方芝士蛋糕仔係得既,朱古力puff好味,最好味既係朱古力慕司,士多啤梨慕司都唔錯.
仲食唔食好呢?大家都話要抖抖先,一個話要去下洗手間,一個就話要去除皮帶.
好!我再出去巡下,見到有新鮮窩夫,又整件,d芒果汁好味喎,同窩夫好夾!
除完皮帶果個同我一齊沖杯茶之後,就話要去拎甜品,我就部佢出去,限定佢既份量同品種,唔好食咁多無謂野.
跟住....
又出事啦,我又走去拎多件窩夫.哈哈!
噢!有人送我返屋企真係幸福啦!


text:
Friday, February 23, 2007有日,有個公園既洗手間,畀唔知邊個放左隻鱷魚入去女,呢隻鱷魚好串,霸晒成個所玩,又唔出黎,搞到到公園既人士,特別女性好唔方便.而且,因為公園 得一個洗手間,女士冇得選擇,而且影響既係唔止小數人士,因呢隻鱷魚對公園使用者有一定程度既威脅,唔知佢幾時會發癲跳出黎搞一搞你,所有人都因為佢而提 心吊膽.
時間一日一日咁過,都解決唔倒呢個問題,咁就突然有個私人組織既負責人之一,自命有能力對付呢隻大鱷,可以同佢一較高下.而個組織除了希望一較高下之外,或者對組織既名聲都會有所得益.所以佢地決定出擊入去女同呢隻大鱷作戰!
點解我要強調女?因為一般人都知女法理上係只有女性先可以進入.鱷魚本身入去女已經係錯!因為佢唔係人類,法律係唔容許佢咁樣做.依家組織既一位勇 士,係一名男性,佢要入內打擊呢隻大鱷,當然要準備十足,而佢最主面既目的,唔係要同個大鱷掙地盤,而係要話畀隻大鱷知,我地唔係冇你乎,你唔係天下無 雙!
那就有人反對佢入女打擊大鱷,公園所有人都知,呢位勇士根本未必打得贏隻大鱷,因為隻大鱷一直都有大大鱷家族用山珍百味養住,佢要風得風要雨得雨,呢位 勇士係明知不可為而為知,甚至佢可能會出羞.畀眾人恥笑,但佢認為佢夠隻鱷魚打,而且可以打得贏佢.就算最後畀人使橫手做低左,佢都雖敗尤榮,起馬佢係公 園人士心中既英雄,那隻大鱷要未來霸住個女,就由得佢吧,反正佢已經pay the price,要厚顏唔怕腳痛先掂.加上佢要同勇士打,起馬都會所準備同損傷.
那我們應唔應該反對勇士咁做呢?見人見致.但有人認為佢係做錯,唔係基於安全理由,而係佢作為男性,無論道德上,理性上,原則上,法理上…都係錯!錯就唔 應該做!勇士根本唔知佢自己做緊乜,唔理佢係咪想送死,但就基於以上原則,佢就係錯!那我想問,如果公園普遍人認為,雖然係違反該等原則,那佢可以打擊隻 大鱷,或者畀大大鱷家族去反省下,你們的確做緊錯事,你地唔應該再霸住個女,你們作惡一天,所有人就受苦多一天?盤算過成敗效率,雖則成功率效低,但大 眾應為可接受,我們都應該專重勇士個人意願同讓佢錯下…每人都有自由去選擇做錯事,那就佢pay the price.


text:
入到去sea,我地都覺得新好多,唔知係唔係因為係hk反左好多次disney入面d野,所以去到land又唔係特別開心喎,係大左,靚左,多野買左,其他都冇咩特別
反而去到sea,成個主題都唔同左,好似開心d,同埋我冇咩買野,係咁玩,係咁玩,真係好開心呀,我地由左到右開始反,第一個想反既就係心心介紹我既跳樓機,不過好多人喎,攞左fast pass,我地就繼續去反,除左美人魚d小朋友遊戲冇玩,我地都差不多反晒所有野,仲要樣樣都係排10幾分鐘咋,跟住我又見到有攤位玩,係我最鐘意既chip & dale,係5週年架,真係真係好想要,就叫肥豬同我反啦,不過我地反左2000 yen都反唔到,唉~~~我放棄喇,去左食飯,今次係食咖哩,嘩,估唔到都幾好食喎,仲要平過尋日食既野,食飽飽之後,肥豬都仲想去win chip & dale比我架,不過又未行晒成個樂園,我唔想嘥時間玩,所有就算幾鐘意我都冇表現出黎,玩左其他野先再算啦
係sea入面,有個過山車係勁好玩,真係好刺激,仲有仲有好多其他都好ok既games,玩到我頭都癲埋,到左4點幾,我地就返轉頭去反跳樓機,嘩,雖然開頭要聽佢地講一堆唔知咩既解釋,不過坐低玩時真係好好玩,又有野睇,又有d驚,正呀~~~反完一次,見唔多人,我地又反,好啦,反完之後,我終於都扭要chip & dale喇,肥豬唯有同我去啦,我都預左反多3次都冇,我就唔要架喇,好緊張好緊張,終於都到我地喇,肥豬第一個就已經中左喇,我真係好開心呀,不過其實我係想要dale多d架,但係我講左要chip喎,個心入面諗,如果中多一隻就好喇,不過肥豬反完4個波都冇再中喇,我諗住佢再玩埋我個4個波啦,不過個姐姐唔比佢反,要我反喎,死啦,死啦,我唔得架,不過我都有盡力反架,第一個唔得,肥豬叫我再直d,唔好咁大力碌出去,好啦,我又再試,哇哈哈哈哈,我…我…我居然中左呀,哈哈哈哈,比起肥豬中,我仲開心呀,佢都好開心,最終我就拎埋dale返屋企喇,係我仲有兩個波可以反時,肥豬仲叫我中埋去,不過因為已經中左,我就開始亂黎,當然冇中啦,中左一對我都已經開心到不得了喇,居然比我夜晚晚時中晒兩隻,卡卡
就係咁,我帶住兩隻chip & dale,好開心咁離開disney喇,真係要走喇,唔知幾時再黎過喇,bye bye disney
出返市區,我地就去左二家姐強烈推介既無敵家食拉麵,真係好多人,不過又真係好好味喎,我諗我地等左半個鐘啦,不過一入去見到自己碗麵就知道等下都抵喇,可惜今晚已經係最後一晚喇,冇機會再食,下次去日本先再食過啦
返到酒店我打左比家姐叫佢聽日黎接我,之後就上房執執執野,唉~~~真係好驚overweight呀~~~救命~~~


text:
2013年10月22日 星期二
好天遊 Cyperport
星期天好好天
約咗朋友仔 K去 Cyperport 玩呀!
依家秋天來了
天氣好好有太陽又有風
好適合去郊外呀!!
我哋首先去了 Carpark 上面的公園玩 Scooter
Muimui都學適玩啦!!
又學吹 Bubbles
呼呼~~
Cheryl 首先週圍行下
其實有兩個小朋友
有時都要處理紛爭
又要維持公平
係呢個歲數
佢哋仲未係好識讓小朋友~~
好似玩 Scooter
大家都想玩
唯有輪住玩~~
Muimui就吹住 Bubbles 先!!
但係唔係成日 work ga!!!
家姐有時會讓 Muimui
有時又好 Dominant
要慢慢教呀!
會合K之後我哋去咗大草地 Picnic
小朋友一齊 Picnic
好開心呀!!
Muimui當日唔知點解好怕草!!!
去Picnic 真係好好~~
J Mama 之後可以 arrange 多D!!!
小朋友食下 snack 食下水果
好快就 warm up!
食飽飽又準備去玩!!!
同埋K一齊玩 Scooter!!
Hello K
我哋去邊度玩呀!!
另一邊 Muimui 就吹 Bubbles
今日真係好開心
大草地好好玩!!
下次一定要再嚟過!!!
訂閱: 張貼留言 (Atom)


text:
相信好多影音發燒友都知,喺香港呢個彈圓之地一套影音系統最貴嘅並唔係器材,而係地方.就算有好好嘅器材但無一個好嘅視聽環境,都無可能發揮得到個系統嘅價值.相反有好嘅地方,唔需要貴價器材一樣都可以好好聲,就好似今次嘅家訪主角Happly兄咁,喺多番要求下,Happly嘅父母批准佢用一間房嚟做獨立影音房,真係唔話得.
今次任務係幫Happly兄調教佢就安裝嘅Sanyo Z4000投影機,其實早前安裝時Happly兄都不時同Anthony PM交流安裝投影機嘅問題.先睇睇Happly兄嘅系統先:-
AV amp:DENON AVR-2808
F: Triangle_GENESE_TRIO
C: ALCHEMIST ADM C
S: Acoustic Energy AE100
SB:ELAC BS52
Sub:SPL-1000 ULTRA (ww oasis 6 1開2)
MP:N3 (Palic hdmi:1.5M)
Projector:z4000 (HDMI:wireworld ultraviolet 6 10M)
Screen:JK HD F2-MARK_2 80"
Happly兄嘅影音空間大約有80至100呎,成長方形用上7.1系統.從相片中大家可以見到Happly兄嘅影音室內嘅牆身同天花都油上深紫色,Happly兄表示其實佢係睇左Tangcoma兄嘅家訪後覺得呢個紫色可以夠深去減少光害,對睇投影有幫助之餘又唔須要將間房油上黑變得太過深沉.所以就學Tangcoma兄用上呢深紫色.
相信有睇開Anthony嘅家訪都已經睇過好多次畫面上嘅調教方法,不外符都係先用AVSHD-709免費校機碟去做Brightness,Contrast,Color同Tint等setting再用上,再用上Coloimeter配合ColorHCFR去調教灰階至D65呢個 平,所以容Anthony不再過編大論寫多次,對呢方面有興趣嘅朋友可以睇返Anthony早期嘅文章(賣廣告....笑).
不過值得一提嘅係當晚Anthony調教部Sanyo Z4000時發現佢只有一個RGB levels調校,同一般投影機設有RGB gain同RGB offset唔同,反而同舊款嘅Z3000依Anthony記憶所及係有gain同offset的.
唔緊要,用80% IRE校一次再睇睇效先算.校完發覺除咗80%嘅灰階做到D65呢個水平外,其餘都比較偏離而低光嘅灰階偏離得較嚴重.咁就唯有用上50%IRE呢個中間位落墨.用呢個方法出嚟嘅效果比用80%嚟校會好啲.
校完後就試試Cars,呢套卡通片嘅聲畫都有好高嘅水準,Sanyo Z4000配以JK幕出嚟嘅效果二錯,色彩自然唔誇張.而音效方面開頭一段賽車經過時嘅引擎聲十分震撼,速度亦算快.
之後再試ron Man 2賽車一段,主角賽車被電鞭襲擊一下力量十足, 而之後嘅爆炸聲亦十分震撼.
及後尾段大決戰,大亂鬥中聲音都算有序,唔會出現好亂嘅情況.
最後試埋隻Torn,主角騎電單車比賽一段開頭,觀眾嘅納喊聲十分有現場感.
而及後嘅背景音樂亦十分有氣勢,低頻震感有力.
總括嚟講,Happly兄嘅影音系統雖然唔屬於旗艦級數,但出嚟嘅效果卻十分出眾,Triangle前置做出十分廣闊嘅音場,而隻10吋Velodyne 喺呢個空間亦能發揮出震撼嘅效果,一切明顯地要歸功於呢個獨立房間.唯一問題係嚟自隻中置,Anthony同Happly兄均覺得隻中置嘅級數同前置有一段距離,而Anthony甚至聽到箱聲.Happly兄表示其實一早已察覺中置同前置唔夾嘅問題,而佢亦正在物識適合嘅中置喇叭.Anthony相信解決咗中置問題後,Happly兄嘅獨戲室會更加毒.
最後多謝Happly兄嘅邀請,可以一嘗獨戲室嘅劇毒.另外就多謝Happly從台灣帶嚟嘅小信.
PS:請各位朋友留意,由今次家訪開始Anthony將不會喺任何討論區轉載家訪報告,如對Anthony所寫嘅家訪報告有興趣,請到顥軒居或add Anthony嘅fackbook繼續支持.


text:
第二日又會轉RESORT
所以朝早又執哂所有行李上車
第一站去浸溫泉
個水世界有溫泉有桑那有水上樂園
咁我地一心諗住浸下溫泉先啦
點知搵極都搵唔到喎
桑那個到又唔敢入
因為入去要除哂衫
太赤裸啦
我未咁OPEN
所以我地唯有去上水樂園到玩
個到有D按摩池
都ok家
最後居然俾我地發現到大啦吧
哇~~~超開心呀
即刻衝去排隊
應該係佢太隱閉啦
所以無咩人
我地3個同另外三個韓國後生人一架船
我地一開始入個滑梯就嗌
我地3個加一個韓國女仔由頭嗌到落尾
一開始係勁黑
咩都睇唔到
只FEEL到自己係咁滑黎滑去
俾人FING黎FING去
我梗係成程又"眉"實隻眼
去到一個位FING到成個人好似俾人扯出去時
我忍唔到打開少少隻眼睇下發生咩事
原來去到個大啦吧既中心部份
但又即刻再嗌過
所以到最後
我都係唔知係個大啦吧時係點滑
好似無玩過咁
鬼叫我細膽咩
玩完就係時候去下一個景點: 雪嶽山國立公園
呢度有得睇ray口中既半月熊
我仲記得半月熊係咩
其實我幾鐘意聽ray講故仔家
佢講得黎又唔會悶
但可能佢個聲音有催眠作用
聽聽下個眼皮就會慢慢DUMP落黎
但呢個神話我係完整咁聽哂
其實韓國既出現有三種講法
第一種話係由中國既一個我唔記得係咩族既後裔
因為個個族會周圍走
所以走到韓國落地生根
咁就有韓國人
第二種說法就係話中國一個古人我又唔記得係邊個
佢幫秦始皇搵長生不老藥
因為搵唔到..所以走左去韓國個個地方避開秦始皇
咁就有左韓國人
聽聞韓國人都唔信呢2種說法
佢地信韓國人係神仙既後代
話說一個神仙同一隻熊同一隻老虎落左黎人間
咁隻熊同老虎就好想變到好似個神仙咁用兩隻腳行路喎
所以佢地一齊去求神仙將佢地變做兩隻腳
個神仙就俾個考驗佢地
要佢地一個月都唔食肉
要食素
老虎食左幾日終於忍唔到出左去食肉
而熊人就揀左係冬天時實現呢個考驗
因為佢去左冬眠..所以到佢冬眠完左時已經過左一個月
咁神仙就將佢變左做一個女人
之後就生左後代..就係韓國人
個半月熊就係個隻熊人
咁RAY係車到講左段傳說後再帶我地去個到影下相
之後又放我地自己去行
個到幾靚家
周圍有好多樹
想像到一到秋天係紅葉時係會幾靚
行行下就會見到個大佛
RAY梗係唔會放過任何講野機會
佢講下個到朝拜既人既習俗咁啦
我都無咩留意
又係影左幾張相就上車走人
下一站見到個名已經唔想落車
就係去睇軍艦
聽到都悶
不過個歷史又幾好聽家喎
可惜前面我訓著左
我一起身聽到已經講個潛水艇著火
個潛水艇係北韓個邊送D特務黎南韓
咁等到南韓到個潛水艇睇時..北韓既特務已經走哂
咁南韓就大範圍咁去搜捕返D特務
咁佢地搵到時見到有6定7個特務既屍體
佢地都係俾人殺既
咁即係代表仲有一個北韓特務仍然在逃
最後捉左個個特務..之後佢點我已經唔記得左LU
最後南韓政府深深不忿
所以就將個潛水艇DISPLAY出黎..旁邊放個軍艦
個軍艦仲要揀個大過潛水艇幾十倍既
再起個公園俾人參觀
當然2個入面都無野好睇
對我呢D無興趣既人相都唔想影多張
循例行一round就算
睇完就即刻去隔離個正東津車站
呢個我又真係有興趣去呀
點解? 因為我最愛既紅薯夫婦去過個到睇日出家
所以我去到時個感覺勁鬼異
係電視睇到既野居然可以俾我親身見到
入面仲有幾張紅薯去個到既相
仲有佢地既簽名
超正呀!!
去個到不外付影下路軌影下海
可惜真係俾好少時間我地呀
影得個路軌黎已經捉我地走
個海同D雕像都未影
個到仲有個印章俾我地印低做個紀念
呢個車站又係韓國人既最
今次係最近海既一個車站..囧
咁都好講
啦啦聲影完就去下一個景點-沙漏公園
又係一個極度無聊既景點
只係去睇一個好大既沙漏
漏完一次代表半年
點解要去睇?
ray咪話韓國人好重面子
難得整左個全世界最大既沙漏
所以咪去睇囉
睇完之後食飯返resort
今晚個resort好過前一晚
超靚
又有wifi
真係爽歪歪
大廳
開放式既kitchen
浴室
睡房
由間屋望出去個夜景
禁禁下電視時..竟然俾我睇到我追緊個套韓劇"你能聽見我的心嗎"
即刻睇靚仔
仲影左佢相


text:
2016.03.25
好忙啊! 好忙啊! 好耐無update 了
因為返工+返學 又加上病左 所以無時間慢慢寫下blog
講下復活節 由於之前有兩張海洋公園門票未用
見5月就到期 所以我地一早計劃復活節假期去海洋公園玩下
對上一次去海洋公園已經係2011年老公生日果日
5年前的我們.... 果陣真係瘦好多 係食極都係咁上下size
我地過海其實都好方便 搭巴士35分鐘去到中環 再轉mtr 去金鐘搭巴士
所以我地11點幾已經到去op 了! 而且天公造美 一入到去就出太陽所以好開心
而劉BB 當然好開心啦 因為佢知道又去玩喇 仲不斷想落BB車自己行添
我地去左睇熊貓,水母,魚等等海洋生物 第一次去左香港老大街 好有風味呀!
機動遊戲就無玩了 始終劉BB仲細 如果我一個人去玩又無咩意思喎
我自己本身就好中意睇海洋劇場 因為每次見到海豚等同人類互動 我就覺得好感動
好希望人類能夠更加著重保育的工作 可以愛護海洋生物 可以珍惜大自然
趕到睇3點果場 好開心 開場前先餵劉BB 食粥
劉BB 大個仔了 而家要自己食唔中意人地餵喇!
大約玩到5點幾 劉BB 已經無晒電喇 訓左
我同老公就去左玩攤位遊戲 好快就贏左D 公仔返黎
劉BB 一起身見到多左隻獅子公仔就勁開心
到而家都仍然攬住佢黎錫
6點左右我地就離開OP 了! 今日劉BB 表現好好 無大叫無哭鬧
所以媽媽獎勵佢飲左人生第一支益力多
佢知道係好野 就慢慢飲 飲完仲想再要添 (不過唔好意思喇得一支咋)


text:
廣哥哥都有免費飛可以一齊玩 (都係要多謝祖哥哥啦)
雖然破壞左我同政政的二人世界 但政政一見到佢已經勁中意佢
全程拖實佢 又要佢抱 已經唔俾我拖喇 好傷心!
不過小朋友永遠係最真實 知道咩係好人咩係壞人
今日超多人 不過大部分都係自由行 & foreigner
自由行真的很討厭 不斷打尖 又周圍丟垃圾!!!!
今次去迪迪尼玩左好多之前未玩過的
例如 - 小小世界 & winnie the pooh & 探險世界 原來都幾有趣架喎
政政每玩完一個機動遊戲都會要求再玩一次 但就唔願意排隊同任何卡通人物影相
玩到lunch 都唔肯食 水唔肯飲 連廁所都唔肯去.......
佢地趁我去按fast pass 時去玩水 結果濕晒......
又影又跑又跳 玩到六點半 可能佢太累啦 終於全程要求廣哥哥抱抱
雙眼皮都變左三眼皮喇 入去睇獅子王慶典果陣都已經想訓覺但又唔捨得訓
玩到七點行左陣我就想走 佢又想睇煙花 但今日煙花要到九點先有得放 唔等啦
買左棉花糖哄佢之後就乖乖地走喇 (一支棉花糖都要$38 超計迪士尼唔駛蝕錢囉!)
去左青衣城 原來反豆城已經搬走左 我又搞錯左添!
之後轉戰尖沙咀harbour city 佢揀左好耐好耐 終於揀到佢今年的聖誕禮物喇
但好似同上年一樣囉... 都係車車組合 不過佢堅持唔一樣喎 哈哈
買完玩具去左pizza hut 食dinner 佢食完意粉後自己訓左響佢大脾上 Zzzzz


text:
馬國明解畫:我幫諸葛亮做事,但加 咗自己意見去做,搞到出 咗問題,點知俾諸葛亮篤 咗出 嚟,搞到要入獄,想知我犯咩事大家自己睇啦!
滾熱辣
爆三國結局 林峯篤馬明入獄
近年內地大熱的電視劇《步步驚心》,《宮》及《靈珠》等,大玩穿越時空橋段,熱潮南下香港,帶挈《回到三國》首集高開 34點(約 220萬觀眾). MK仔馬國明(司馬信)大鬥足智多謀的林峯(諸葛亮).講頭腦梗係諸葛亮勝一籌,但講到溝女,馬明就勁過 chok峯.馬明仲爆雖然在劇中搞笑為主,但結局好悲情.佢同楊怡分隔兩個時空,再見亦是訣別時,已經是老人家的佢,心臟病病發,死在愛人前.
兩做無間道
司馬信原本幫諸葛亮做事,但被諸葛亮判入獄.司馬信出蠱惑招逃獄,更憤而投奔曹操,加害諸葛亮.後來司馬信終明白曹操不可靠,在赤壁之戰時,他反充當二五仔,做無間道為諸葛亮提供情報.
唔少人覺得《回到三國》與《尋秦記》差唔多,不過古天樂 喺《尋秦記》有勇有謀,而我就一事無成,最想不勞而獲.有好多人陰諸葛亮,我後來做埋佢徒弟,就梗係要幫佢剷除 啲小人啦!司馬信覺得諸葛亮真人好型,所以劇中我成日都會話林峯好 chok.
拍攝時由於老臨罷工,所以劇中人山人海嘅場面都要出動電腦效果.不過呢瓣一向係無綫弱項,而首集出現嘅打機場面(圖),亦被觀眾寸爆.
唱情歌 冧女
在現代,司馬信愛溝女,去到古代一樣風流.佢教古代靚女唱英文歌,仲教佢 哋擺 pose扮可愛.司馬信性格跳脫又口花花,同嚴肅 嘅八股佬相比,自然成為女人蜜糖啦.
本着「認真就輸了」的司馬信,向來最叻在網上溝女,估唔到佢嘅溝女招去到古代一樣啱用.
馬國明解畫:我會唱〈 You are always on my mind〉同張國榮 嘅歌楊怡同班女仔.歌詞改編咗,但古代 嘅楊怡都係聽到一頭霧水,不過就好有喜劇效果.
重遇楊怡即死
司馬信最初以為自己一年後就可以返回現代,本住獵艷心態的他,一心諗住溝番件古代菜,於是向楊怡埋手.同楊怡一夜風流之後,司馬信卻始亂終棄.直至楊怡死心欲嫁人,司馬信至知道自己真心愛上對方.
司馬信要靠天文異象至可以穿越時空.他重返現代之後,好想回到三國,但要苦等三十年至有機會,最終他可以重回三國,並死在楊怡身旁.
馬國明解畫:個結局我都幾悲情 㗎!我返到現代後,一直都等機會重返三國.但當個機會 嚟,我已經六十幾歲,畫面見到我心臟病發死 喺楊怡身邊.拍攝時其實留 咗一 啲空間俾觀眾諗下,到時大家可以自行判斷我同楊怡係咪可以再續未了緣!
打電話問歷史
三國涉及好多大家耳熟能詳 嘅歷史大事,不過身陷三國的司馬信就唔熟歷史,遇到危急關頭時,要 send SMS向現代 嘅細妹司馬娟(樂瞳)求救,要佢幫手 check歷史.
馬國明解畫:我每次 send完訊息都會即刻熄手機,希望慳番 啲電,不過劇情去到一半時,個電話終於冇電,好彩有班古代朋友幫忙咋!咁多歷史場面當中,我覺得火燒連環船呢一幕 match得幾好,真假歷史夾埋一齊好配合,好有趣.
發現電話冇電,馬明眼都凸埋!
司馬信同司馬娟(樂瞳飾)已經成日靠 SMS通訊,回到古代嘅司馬信又只可以聯絡到司馬娟,於是阿妹做阿哥軍師.
林峯被迫納妾
司馬信向劉備獻計,話要同諸葛亮對親家,至可以碼住諸葛亮.劉備信以為真,於是把親戚糜玉(何傲兒)嫁俾諸葛亮做妾侍,令到本已自卑的諸葛亮妻子黃月英(梁嘉淇)更感不安.諸葛亮為了安撫愛妻,一度想離開劉備,和妻子歸隱田園.
司馬信一心想將何傲兒飾演嘅糜玉嫁俾諸葛亮做妾侍,諸葛亮唔單止拒絕,更令兩師徒關係決裂.
林峯解畫:諸葛亮雄才偉略嗰方面大家睇得多,今次我哋就用多啲筆墨去描述諸葛亮私底下嘅為人.劇中我嘅太太黃月英係一個病壞,所以成日要照顧佢,講我點樣去平衡同太太之間嘅關係.我需要一個賢妻,黃月英絕對係,成套劇入面黃月英係幫咗我好多,我哋之間嘅感情都幾好睇.
港男十八式
林峯爆料,話馬國明最煞食嘅「港男十八式」,其實由監製劉家豪度出嚟,加埋馬明生鬼嘅舞步,搞到林峯都忍唔住話:「演唱會真係可以考慮跳佢隻舞!」
馬明嘅現代人思想方式喺古代係唔 work,我同馬明思維唔同,我做嘅嘢佢唔明,佢做嘅嘢我更加唔明,會有好多文化衝突,都幾得意!我自己都係一個三國迷,今次劇情同歷史有少少改動,希望三國迷諒解,不過觀眾都可以重溫三國歷史嘅!


text:
其實我睇中文冇乜問題,絕大部分常用嘅字都識,只係寫唔出啫,所以最多算係半文盲.講到執筆忘字,原因好簡單,就係平時寫得少.以前讀英中,除咗中文同中史之外,其他科嘅功課都係用英文做.上到大學,亦只係大一嗰年修過一科中文.出嚟做之後就更加少寫,基本上所有公文都係用英文,連講都開始中英夾雜添.
到呢兩年間中寫吓blog,先叫做寫番多啲中文.不過都只係喺電腦打,並唔係書寫,亦對書寫一啲幫助都冇.我唔識打倉頡,打字只係用漢語拼音.當然啦,如果有好多字唔識寫,根本就用唔到倉頡,手寫板亦一樣.拼音輸入仲有個好處,就係有關連詞呢個功能,可以大大減少出現別字嘅機會.不過咁,凡事有利必有弊,就係因為輸入法會自動搞掂,根本冇需要記住正確嘅用字,到手寫時就更易出錯.
中文字嘅筆劃鬼死咁複雜,同音字又多,想唔寫錯別字其實已經好難.而且香港一向重英輕中,根本就俾唔到動力啲人去學好中文.有理由相信,好似我咁嘅半文盲,香港應該仲有好多!
咪以為淨係中文先係咁,其實英文都有啲好大鑊嘅畸屎.有個教書嘅朋友同我講過,佢學校有啲讀到中二嘅細路竟然連26個英文字母都未識齊,都咪話唔得人驚!
哈哈,有樣仲得人驚,我會考中國語文科攞B架!幾十年前嘅會考,攞B真係唔算容易,其實我一直都懷疑啲閱卷員係咪發咗雞盲!


text:
上次私家照超聲波, 醫生話好易睇到
終於可以揭盅喇! 結果係仔仔呀
佢仲指左一指, 話呢度就睇到佢係男仔喇
老公同我都好開心, 不過最終都要等5月初照結構先百分百肯定!
一直覺得男女無所謂, 最緊要健康
人地問到想要仔定女? 有無預感係男仔定女仔?
我都會話無所謂, 因為呢樣係緣份, 係天賜的, 無得強求
更何況男同女係老公染色體話事, 長輩有咩期望都唔應該係我負責
而家知道係仔都好開心
老爺係長子, 老公係長孫
老爺間中會講漏嘴想要男孫, 話要返鄉下點燈
我係有少少唔高興, 因為男女都係孫, 女仔仲錫屋企tim
老公經常口講話無所謂, 但我估佢都係想要男仔
始終都有少少傳宗接代思想
不過我都相信即使係女仔, 佢都會好錫佢
佢仲話發夢見到係女仔, 所以都預左係女仔
而家知道係男仔後, 老公仲話咁你要生多個喇...
仲話其實女仔都好, 會好嗲好sweet
講番轉頭, 其實我一早係有預感係男仔
自己同小B傾計時, 有時都會衝口而出叫佢仔仔
人地話陀女會面色紅潤, 我就面青青
好彩係無變大鼻, 最唔好彩係成個肚都係毛毛….
行街睇衫明明女仔衫靚好多, 我反而不自覺會去睇男仔衫, 仲覺得好得意
最重要係12週照OSCAR, 姑娘照到BB兩隻腳仔時, 我見到中間係凸起左
不過當時我無問姑娘, o個時小B仲細未肯定, 唔想知道左最終唔同
我地又唔係真係好恨知道性別, 最重要都係小B健康成長
而家知道係仔仔, 可以買BB衫喇~
上次行GAP已經好想買, 快D特價啦!Baby Boy, 爸爸媽媽一早幫你改左名叫雞蛋仔, 睇黎好啱你用呀~~


text:
估唔到呢篇Blog一出,大家既回應咁快呀~~
係咪好峰迴路轉呢?我都唔識講,大家睇下覺得係咪啦~
上次講到62話最多唔開車都幫手湊
我一聽到老公咁講就已經話我唔要
點解呢?因為舊年4月同佢去旅行已經知咩事
講返呢次旅行都幾多發現
1 我老公終於明白原來佢心目中果種所謂一家人住埋一齊,其實只係理想
現實係佢都頂唔順佢老豆
哈哈哈….. 有機會我會講返上次旅行啲嘢
2 我係行程第二日已經發現我62係接受唔到喊聲
比我夜晚問老公時就知道62真係唔得囉
我果時問老公:你哋細個喊咁你阿爸會點做?
老公:邊個喊就打邊個,唔理邊個係啱
我:咁越打係越喊喎
老公:係架,所以要搵方法令自己收聲
大家明唔明點解我企硬唔受62?
雖然呢個係孫,可能佢會接受到
但我62係佢家族中係人都知係錫我老公多啲
叔仔佢唔係唔錫,但係有分別
所以我印象中好似坐月時,99講過佢都特登錫叔仔多啲
希望補返,等兩兄弟都各叫有啲平衡
我只能講,佢兩兄弟確實好感情,好似無乜影響
但完全唔認同呢個方法係方法
所以我一早都估緊我62係錫Little C多啲
亦正因為咁,加埋旅行既發現,我打死都企硬唔要62幫手湊
終於係23/1呢日,Little C放學後去到西鐵站同99「交收」時
我話我都入閘,要去元朗搞退位啲嘢
99一臉狐疑咁問:究竟Little C而家讀半日定全日呢?
我呢個絕對唔係廿四孝既媳婦就答:你啲唔鍾意佢讀全日吖嘛,咁咪讀半日囉~
再續:其實佢讀全日對你係最好,你可以淨係湊Little S,我媽可以幫手湊Little C放學
但你哋唔鍾意都無辦法啦~
跟住點講唔記得,家下係記重點﹗
我再講:我哋嚟緊會搬近你哋,同埋會請姐姐幫輕你,等你無咁辛苦
99:唔得我都會開聲既
我:我都知,老公都有講你唔得會開聲,佢會到時返半日幫手湊喎
99:吓?咁又唔駛,佢阿爸話可以到時唔開車幫手湊
(嘩﹗我仲唔打蛇隨棍上?)
我:我就係唔想﹗去一次旅行都知阿爸對喊聲既接受力唔係咁高囉,我做乜係而家有方法去解決時,唔諗定個方法,要去到果時先算?
而且請姐姐要成半年,唔係話請就請
99:係咩?我問過人話4個月都得既
我:通常要半年喎,而且請姐姐係撞手神,而家我有朋友介紹,一定比咩都唔知請有保證啲啦
99:隨你哋啦,你哋話事啦~
有咗呢段對話,至少我都表明立場
但勢估唔到,果晚既放工時間,老公打嚟同我講99問佢:
Little C係咪讀全日好啲?
我聽到火都嚟﹗我啱啱係下午先做咗註冊,而家先問?
我係咪從來無拋呢個方案先?係你哋唔接受咋嘛
我答老公:其實從一個唔駛點用太多錢既情況下,讀全日當然最好啦
我哋可以唔駛搬,唔駛請姐姐,你阿媽又只湊一個,每月開支咪多咗Little C果2000
老公:咁我哋今晚再諗下
我:唔諗啦﹗諗咩呀,我註冊咗,仲要我蝕錢?
老公:最多我俾
我:唔駛,總之唔轉,學券都要成一個月先拎返
其實我相信學券唔駛一個月拎返,只係我要斬斷所有既改動
我相信99咁問就係因為我同佢傾完,佢先發覺原來我哋要改變咁多
搬近佢,又請姐姐,佢應該係果刻先知自己既決定原來影響咁多
可能唔好意思下先咁同老公講
我今次就真係標題咁講:用錢嚟傷自己又傷人﹗
而家係用錢嚟買個教訓比99
我哋呢啲對話係23號,24號我已經租埋屋添
係咪快到爆?
唉,其實好鬼用赤,由Little C上月住院到今個月租屋果啲用費
已經去咗成10萬…… 講緊我哋係儲緊首期想買樓
呢10萬又要再努力儲啦…….
總結:老人家係咪咁我唔知,我只係知道湊大唔湊細真係接受唔到
即使而家話肯湊兼認同兩姊妹係唔應該分開湊
但潑出去既水真係好難收
我諗除咗係禱告裏面求主幫自己寬恕之外,都無乜其他方法了~


text:
我們約在銅鑼灣地鐵站 B 出口,步行不夠 5 分鐘便找到該大廈,真係好方便.餐廳位於該大廈嘅 19 樓,升降機門一打開就看到餐廳嘅門口.黑色底,白色字嘅招牌名,加上紅色嘅絲絨櫈,簡單時尚嘅感覺.一進入餐廳,又好似去咗另一個世界咁,黑色嘅牆身,紅色嘅絲絨櫈,水晶燈嘅擺設,好有宮廷氣派,加上環境燈光柔和,氣氛也幾浪漫.
生牛肉片
餐廳先奉上一客未推出嘅生牛肉片,配上蒜蓉等才料嘅特式醬汁.醬汁係放係一個圓筒內,再用一個大圓杯盛著,有啲似冰陣奶茶嘅感覺.由於老友食家唔食生牛肉,於是我哋兩個又瓜分咗呢碟生牛肉.生牛肉切得好薄,顏色鮮紅,脂肪不多,食起來很軟腍,入口即溶,再撈埋蒜香味濃嘅醬汁,真係幾開胃.
睇番 Full Menu,香煎鵝肝配脆多士一件係 $68,兩件係 $118,真係好抵食喎.煎到又香又充滿焦味嘅鵝肝擺在大大件多士上,而伴碟嘅係青蘋果圈繞住沙律菜,仲見到一絲絲嘅糖醬,賣相比常見嘅精美.鵝肝很軟腍幼滑,多士香脆.沙律菜配青蘋果,食落好新鮮,酸酸甜甜嘅味道又可以中和鵝肝嘅油膩感.
未食都已經聞到龍蝦汁嘅香味,龍蝦雲吞用龍蝦肉打成蓉再加入龍蝦汁,大廚精心製作,一點也不馬虎.雲吞皮很滑,龍蝦餡食落很彈牙,配上香濃嘅龍蝦汁,係一個不錯嘅前菜,呢個咁花心思嘅原汁燴龍蝦雲吞都係 $88,值得一試.
最近餐廳都會提供黑松露菌湯,唔通黑鑽石開始普及化?呢個黑松露菌湯價值 $58,黑松露香味十分濃郁,連坐隔離嘅老友食家都聞到.今日嘅黑松露菌湯很足料,配上雜菌,又有黑松露醬和黑松露油,飲起來啖啖松露菌蓉,比平時飲嘅湯更濃郁,真係菌味十足.
老友食家唔食得菌,所以佢就要揀龍蝦湯喇!龍蝦湯係用龍蝦肉同埋蝦肉烹調,龍蝦味特別香濃.龍蝦湯比黑松露菌湯貴一些,要 $68,不過都係算好抵飲.
麵包配蕃茄莎莎
飲湯又點少得配麵包,香脆嘅牛油香草麵包,外脆內軟,配上蕃茄莎莎,一冷一熱,感覺又幾特別.
嘩!好大份肉眼扒,10oz 真係份量十足,都係 $178.我哋叫咗七成熟,紅紅嘅扒肉食落好腍,肉汁勁豐富,仲有好多肥膏,啱晒我呀,我好鍾意食肥肉架,嘻嘻!伴碟嘅美國煙肉原隻焗薯都幾大個,薯仔軟硬度適中,而田園沙律加咗黑醋汁,沙律菜新鮮,可以中和食肉眼扒和薯仔嘅飽滯感.
燒魚用雜菜湯上比較少見,略燒過嘅鱈魚好嫩滑,魚味濃郁,好味道,最重要係啖啖肉,唔驚食到骨.雜菜湯很清甜,配上鱈魚,食起來感覺份外健康.呢個都係 Full Menu 入面未有嘅,相信呢個健康菜式會受女士們歡迎.
呢個係餐廳嘅招牌菜,原隻麵包蟹飯係放係小石頭上,很特別嘅賣相.呢個以一隻麵包蟹嘅份量,將蟹肉,蟹膏伴入意大利飯,忌廉意大利飯醬汁唔會太濃,搶走蟹嘅味道.意大利飯軟硬適中,既有嚼口,又啱我心意,加上啖啖蟹肉,果然係招牌菜,而價錢都係 $178,物有所值.由於老友食家唔食得菌,我哋兩個又瓜分咗用湯匙盛著嘅黑松露醬喇,嘻嘻,加埋黑松露醬伴食,就更香更鮮味.
檸檬雪葩,賣相精緻,亦都係有冰陣嘅方法盛著半隻檸檬份量,雪葩質感幼滑,檸檬味很清新,可以清一清味蕾.餐廳職員表示曾經有客人將介指放入雪葩內向另一半求婚,睇落又幾啱用來做介指盒喎,嘻嘻.
原來我哋幾個都唔好蘋果甜品,哈哈,好怕煮腍嘅蘋果,同埋成日同蘋果甜品一齊出現嘅肉桂味.由我先試食,薄薄嘅蘋果片,比想像中好食,沒有肉桂味,大家可以放心食,伴上雲呢拿雪糕,都係常見嘅一冷一熱嘅配搭,而呢個蘋果批係未係 Full Menu 出現嘅.
餐廳職員奉上朱古力芭菲後,就即席再係表面淋上熱朱古力醬,表面嘅朱古力片會略溶,而下面就係 75% 濃度朱古力做成嘅,賣相有點似雪糕磚,嘻嘻,朱古力芭菲質感係介乎慕絲同雪糕之間,甜味剛剛好,食落都很幼滑,很不錯,價值 $58.


text:
2014年1月15日星期三
48 則留言:
睇第四幅相就知方包唔鍾意你話佢係虧佬, 啤行你呀 hahahaha~~~回覆刪除
好可愛卡娃兒呢~回覆刪除回覆
俾方包用慣咗暖水袋,佢咪會搶細B 專用嗰個嚟用囉.......到時你又返咗工, 咁細b 咪好凍囉@.@回覆刪除回覆
有多過一個暖水袋架, 我唔係屋企, 冇貓可阻止方包想做的事刪除
同阿娘爭暖水袋用回覆刪除回覆
ha ha.....正一不孝兒刪除
識用暖水袋,好醒目回覆刪除回覆
仲要晚晚賴死係鋪有電毯的床唔走刪除
咁识叹,真係叻猫一只!回覆刪除
我家兩隻小鬼都鐘意痴住個暖爐架回覆刪除回覆
你度冬天仲凍, 阿花同2號又要出夜街浦, 返到屋企梗要補充熱能啦刪除
抓甩個蓋米大0樂回覆刪除
佢個樣真係好寸回覆刪除回覆
佢天生樣衰衰, 唔上鏡刪除
方包BB .....回覆刪除回覆
典解唔用野包住個暖水袋,wear 穿點算,咁野險!回覆刪除回覆
凍冰冰,更係霸番個暖水袋取暖,明節保身啫,唔好話我方包虧!回覆刪除回覆
怕凍又唔肯著衫,虧就係虧,唔使唔認啦刪除
我個衰仔日日冬眠..XD回覆刪除
細佬咁肥都怕凍?真係虧虧地喎:p回覆刪除
睇佢肥C大隻又好似唔係好好惹ge傢伙,對住個暖水袋個樣,溫柔到... XDDDDD回覆刪除回覆
貓地最好唔好惹肥仔, 好打得, 佢對人玩就好相遇刪除
買多個暖水袋送俾佢啦~回覆刪除回覆
sofa鋪咗電毯啦, 再加暖水袋, 發冷囉刪除
佢好LIKE個暖水袋喎~個樣好冧呀~回覆刪除回覆
天氣凍, 貓地最識揾全屋最暖嘅地方刪除
方包好識嘆喎! 小肥貓唔算好怕凍, 全屋最虧果個係我, 暖風機暖水袋是旦一樣要跟身~ :p回覆刪除回覆
真係ok 虧喎……(≧∇≦)回覆刪除回覆
我喜歡細佬溫柔時候, 唔like佢強悍打交刪除
嘩哈哈!佢瞓覺個樣巧得意呀!回覆刪除回覆
但打交時目露凶光吖刪除


text:
不過冇得打又有啲手痕,咪諗住食回頭草,玩番Yahoo麻雀囉.點知摷極都摷唔到,原來呢隻game已經冇咗,簡直係屋漏兼逢夜雨呀!
谷鬼氣,市面啲麻雀game又唔係寫得好,仲要揾極都揾唔個啱玩嘅,真係自己寫過個冇咁嬲啦.哈哈,一於就咁決定,等我自己寫番個私伙麻雀game先!
要做就要做到最好,一定要針對市面啲麻雀game嘅弱點,做得比佢地優勝.初步構思已經有咗,主要係針對以下幾方面.
首先,啲麻雀game嘅人工智能實在做得太差,電腦淨係識得顧住自己副牌,完全唔理出面乜嘢環境.舉個例,明明已經最後一隻牌,竟然有安全牌唔打,係都要打隻高危牌俾人食.諸如此類嘅屎章例子實在太多,真係講極都講唔晒.而且,電腦牌路千篇一律,好容易俾人睇通.喺我個私伙麻雀game,就希望電腦可以做到攻守兼備,仲要有唔同類型,例如強攻型,防守型,當然亦會有神經刀啦.
另外,我會為打咗出地下嘅牌提供不同排序,仲可以隨時轉換添.排序會有三種選擇,分別係跟時序,分開邊個打出再跟時序,同埋跟牌序.咁樣數牌就易得多啦,哈哈!
最後,使唔使由電腦幫我砌好副牌都有得揀.我打慣花章,最憎電腦幫我砌到副牌整整齊齊囉.
哈哈,咁就絕對係我理想中麻雀game嘞!唉,不過講就易,做起上嚟肯定難過登天,真係諗吓都想死呀!今日搞咗成日,都只係做咗張麻雀檯嘅layout,都唔知會唔會寫到老夫駕鶴西征都未寫完囉!


text:
要數介意既事,可能真係好多,小事到有人用條脷剔牙發出嘖嘖聲之類,其實我都好介意架,不過講得幾次人地都唔改/停止,咁就無謂再多講啦~
家陣最介意既,大概就係俾人話肥.
我五呎六,體重係一百五十幾磅,腰圍係 30 吋,身體脂肪比例(今日)係 21.9%,唔算係好肥,當然有減肥既空間.
我從來都唔算得係瘦,但唔等於可以隨便俾人話我肥.
最老土你知唔知係咩?就係一個XX死肥仔,唔知點解佢會覺得自己身型好好咁,係公開場合走埋黎大大聲同我講:肥仔,減下肥啦~
呢個男人大概五呎八,最多俾盡佢五呎十,高峰時期係過二百磅,家陣回落都係一百八十幾磅咁.腰圍幾多?懷胎七,八個月左右啦,孕婦黎計都算係過胖啦~
當然你二,三百磅都可以評論另一個人係唔係肥,但唔該唔好用一種"你睇我身型幾好,我食到肥屍大隻咁都無問題."既態度黎評論人.
如果你用一個癡肥病人提醒世人既語氣或作為出發點咁去勸人既話,我覺得無咁令人反感囉.
另外一樣令我介意既係有人話我"肥"而令我溝唔到女.
呢一下我只係可以用粗口黎回應.XXXXXXXXXX
我無女友係因為我無去溝女,係呢段時間我唔想去溝女,我身邊亦都無異性令我覺得想要去追求,我亦無打算去發掘或擴大社交圈子,我亦唔係同性戀,只不過完全唔想去溝女.
我唔排除即使我去溝女都好有可能溝唔到,但家陣根本就係我唔去溝,同溝唔溝得到,甚至係同我身型肥或瘦毫無關係.
又唔係有幾十個靚女排晒隊係度等我減肥之後就受我溝,真係有既話就通知我,大家坐低再研究一下我要減肥減幾多啦~


text:
What's happen to me...???
I have no job
I have no home
I have no man
.
.
.
.
.
.
I am so hopeless....
練仙
不停咁喊真係可以幫你減低食慾架, 我已經有9個鐘頭冇野落過肚(起床開始計)
我頭先又差少少就跳左出去啦
總有幾多關要過?!
夠未呀.......依家玩夠我未呀......
我知我唔叻,但未只於咁垃圾呀??
定係以前我做人做得太順利而一直都不自覺
先係科大比人壓到透唔到氣
到依家連自己都唔想留既地方都做到一pat屎咁
不如我都係認認真真做返隻廢柴算數吧啦
究竟我要做錯幾多決定我先搵到條岩既路
好似我一直都行緊條筆直既寃枉路,周圍都冇分歧路俾我
你要我點行先好
我有好多野想做架,唔好阻我得唔得呀
搵人打救
一年啦,都仲未搵到
依家呢條只係救命草,搬埋入西貢之後咁樣返工會更加辛苦
好耐以前聽過話過左個冬之後可以搵到架
依家?咩消息都冇
好辛苦.....自己衰咩都唔知,明明有一兩份見完都幾有信心既都係無疾而終
以前混混沌沌咁都叫搵到野做住先
依家有目標時,求其既話真係唔知趕唔趕得切
好唔開心呀......
雖然比起大姑姐,我呢d真係細到冇人有
但係,我真係好需要俾自己知我仲得....撐唔住啦...我都講左十x幾次
有冇人救下我要點樣做呀
醒覺
今日同tian食飯傾開搵屋既事
佢問我點解咁鍾情於西貢
我諗下諗下,答左句「因為我覺得西貢好似坪洲」
依家疊起床頭就諗返...為咩事我唔直接搬返入去呢...?
獨自失眠
好幾次陳四不在身邊就會睡不著
當全屋既燈關掉時,腦裡面把聲就會開咪
不停咁問自己點解又fail
自己同自己interview,問返一D人地問過既野
自問自答完之後又會崩潰係咁喊
人地有俾機會你,你點解攞唔到
為咩事要咁貪心離開一份穩定既工作捨棄一班好同事
呢個係咪報應?
定係好早早到前世種左好多業所以今世點努力點用心點想都唔會有回報
有好多好多野想做,唔想因為呢幾個月而離開呢個世界
我放唔低陳四,放唔低ZeviMountain,放唔低何媽因為何老豆唔會照顧佢
唔想放棄自己,但係唔知點樣張自己砌返好....
好辛苦
咩叫做覺悟....係咪話我想做既野係不切實際
所以我send咁多信都冇回音
就算係一d我冇興趣但qualification岩既都冇回音
咁即係話我做咩都多餘,我唔應該係呢行做野
定係我唔應該返出去個社會去做一d我以為應該自己做到既野
我連中學生都不如
所幸屋企個窗有窗花,我冇轉身跳出去
好彩我咁樣諗一諗我先記起7樓跳唔死人
定係我唔應該諗咁多如果,早d走就唔會阻住地球轉
有冇高人可以點條明路我,話我知我行緊個條唔係死路而係一早到左盡頭
出面既路有咁多,我可以行邊個...?
成日聽某人講搵自己有興趣/想試既走...我沿地踏步再十世啦,走乜春呀
要搵錢大把方法,唔想做都要做呢d說話就收起佢啦唔該
咁諗既話去企街都得啦,駛乜咁辛苦姐
好多野想做,屋企人又有好多野想我做
我依家好似斷手斷腳咁
I felt like shit


text:
係 Milford Sound 回程番 Te Anau 呢段路沿途查實有幾個好值得一去嘅景點.不過我哋出車離開 Milford Sound 陣時個天都仲係落住幾大雨;見個天氣咁差,大伙兒原本係諗住放棄唔去回程途中嘅景點,直接開車番 Te Anau 旅舍煮飯休息嘅.
不過到我哋開車差唔多揸到 Chasm 嘅時候,見到前面有部車轉咗入去 Chasm 入口個停車場道.見前面有人入咗去玩,大伙兒就開始心動,講兩講結果就改變主意跟咗前面部車駛入去 .
在較大的地圖上查看紐西蘭南島自駕遊 2014 - Catlins & Milford Sound
Chasm 應該算係沿住 Milford Highway 咁多個觀光點當中最首選嘅一個景點嚟;上面個地圖就記低咗 Chasm 呢個地方嘅位置.
跟指牌行入去,先要走過一段十數分鐘行程嘅森林步道.據講呢道如果係天晴冇風嘅日子,會有極大量嘅 Sandfly 係呢道出沒,所以嚟之前記得要帶定蚊怕水.我哋到步嗰日應該因為落住大雨,所以當時一隻 Sandfly 都見唔到.
過咗呢條步道之後就係一條木橋,木橋對面就係呢個峽谷嘅上游 Cleddau River.
Chasm 查實係流入 Milford Sound 嘅一個瀑布;呢個瀑布有樣特別嘅地方,就係佢係一個只可以用對耳仔聽,用雙眼係睇唔到嘅瀑布嚟 .
Milford Sound 係紐西蘭雨量最多嘅地方,嗰道一年有一半日子都係落雨天嚟.正因為 Milford Sound 雨量大,Chasm 上游嘅 Cleddau River 長年累月都可以保持住湍急嘅水流.
峽谷上嘅石頭長期被呢啲湍急嘅水流沖刷形成唔同大細嘅石洞,瀑布嘅水流就經過呢啲石洞流入峽谷.因為瀑布嘅水流係穿插係呢啲大小不一嘅石洞之間,所以呢個瀑布就咁用雙眼睇係睇唔到嘅.
嚟到 Chasm 其中一個觀光重點,就係呢啲被河水長期沖刷所形成嘅各種奇形怪狀嘅石洞.
雖然睇唔到瀑布嘅全貌,但沿住步道某些地點向下望,亦時不時可以見到瀑布部份嘅激烈水流,同聽到由呢啲水流所產生嘅澎湃聲響 .
過咗 Homer Tunnel 向 Milford Sound 嗰段公路,遊客經常都可以碰到呢隻紐西蘭特有嘅雀鳥品種 ~ Kea.呢日嚟到 Milford Sound 成日都落住大雨,本來諗住都應該唔會有機會見到佢哋.點知我哋行番出停車場陣時就見到有隻 Kea 係我哋部車側邊行嚟行去.可能佢哋已經太習慣被人類喂食,所以一見到停車場或者隧道口有多幾部汽車聚集,就識得走埋去搵人喂嘢俾佢哋食 .
離開 Chasm 之後,回程番 Te Anau 都係要先經一經 Homer Tunnel.
過咗隧道後,中途係 Pop's View Lookout 停一停,呢道可以遠眺 Hollyford Valley 嘅風景.
Te Anau Downs 係 Milford Track 嘅一個起點嚟;而 Milford Track 就係 Fiordland National Park 一個要 4 日行程嘅國家公園步道嘅路線.
我哋差唔多四點鐘番到 Te Anau 嘅旅舍;而呢個時候個天嘅天色亦開始好轉,不但止雨停咗,個天仲開始出番太陽.紐西蘭嘅天氣真係變化得非常之快.
係旅舍休息咗一陣,同行朋友醒起既然呢場大雨都落完,不如問問 Real Journeys 嗰邊我哋昨晚去唔成嗰個螢火蟲洞 tour 今晚有冇得補飛去番吖?大伙兒本來都諗住攤抖完想出街行吓,於是唔打電話直接出車去 Real Journeys 近湖邊個辦事處道問.可惜去到辦事處嗰道啲工作人員話我哋知個螢火蟲洞要到第二日先修葺完成;我哋始終都冇機會去到呢個 tour .
螢火蟲洞去唔成,呢日就有大把時間係 Te Anau 市內行行企企四圍遊蕩嘞.先沿住 Lake Te Anau 湖邊行咗陣,跟住再四圍睇吓市內啲商店,同去超市買餸準備一陣番旅舍煮晚飯.
紐西蘭夏天日照時間特別長;我哋行完街番到旅舍煮埋飯食完洗埋碗個太陽都仲未落山.
我哋今次入住呢間旅舍有樣幾正點嘅,就係旅舍有幾部單車住客可以免費揸去玩 .
不過見個太陽都就落山驚天黑揸唔掂條路,所以我哋都只係係咁兒揸出旅舍附近影吓相.
玩到太陽落山今日成個行程都算夠晒皮.差唔多夜晚十點大伙兒就番旅舍房沖涼休息,抖足精神準備明日嘅行程.
紐西蘭南島自由行 2014 - Chasm
係 Milford Sound 回程番 Te Anau 呢段路沿途查實有幾個好值得一去嘅景點.不過我哋出車離開 Milford Sound 陣時個天都仲係落住幾大雨;見個天氣咁差,大伙兒原本係諗住放棄唔去回程途中嘅景點,直接開車番 Te Anau 旅舍煮飯休息嘅.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
唔見咗一 "忽"?
今朝 起身, 諗住帶隱形眼鏡 個陣時, 由於流得太多眼水 , 所以, 無帶, 但竟然比我發現, 有一隻隱形眼鏡唔見咗一"忽". 好驚呀 ! 我又要破財 , 配返隻隱形眼鏡, 又要見視光師 喇!又要預約, 好麻煩 ! 因為要完成依d工序才可以配返副隱形眼鏡. 但唔知要等幾耐先有返副隱形眼鏡! 此於, 都係要配返副隱形眼鏡係身邊龐身先安全d!
11 comments:
- melmel10 August 2007 at 21:54
可以買對即棄用住先!(1 day or 2 week)ReplyDelete
我都讚成"高貓貓"... 下次鼻敏感太嚴重叫醫生開藥俾你食!~ 個人會舒服好多呀!~ReplyDelete
你可以試下用即棄con嘛....仲方便....唔使洗....就算糷左....都仲有得換!ReplyDelete
你用傳統con ???ReplyDelete
你可以去眼鏡舖,問佢地要住D disposable contact lens 戴住先,我上次副 con爛左,都係咁做. 我知道有D舖頭禮拜六有驗眼師,唔洗預約.係Richmond Hill既Times Square個間藝視,可以試下.ReplyDelete
- Queenie12 August 2007 at 01:41
Vicky: 隱形眼鏡真係唔可以慳架,一有唔妥就唔好猶豫,要即刻換呀,其實最好配即棄個D,有D係一星期換一對架(雖然係貴D!).....我老公幾年前做咗激光矯視,到而家都唔駛再戴眼鏡,生活都方便咗好多,你可以考慮吓.....而我就冇近視嘅,呢D經驗都係一直睇我老公而知道架! 我都有鼻敏感,真係好辛苦....你有冇睇醫生呀??ReplyDelete
- PHOEBE12 August 2007 at 06:44
吓~點解副con會無端端唔見咗一忽嘅ReplyDelete
To all of my Blog 友 who leave a message in this page: 你地, (高貓貓, 小威威,心樂,小魔女, mui, 爆炸魔女, heiki 媽咪)見你地d留言我好感動呀! 因為你地 個個都好關心我! 高貓貓: 我自己不流都用傳統隱形眼鏡, 因為視光師提議! 但自己都唔知自己用咩度數, 上次打電話去視光師個道問, 又話要我上去診所先講! Anyway, 而家我都睇到野! 放心! Now, 謂有等appointment 到先算! 等到副新隱形眼鏡, 我諗都要成個月! 小威威: 我有敏感藥,但我唔係時時食, 無食 or天氣太多humidity, d 花粉浮沉係空中比例多, 所以, 我就會有依個情況! 但近年,天氣差咗, 環境污染, 所以敏感時間長咗! 心樂, 我配隱形眼鏡,都好似有問過我視光師,邊樣好, 傳統個d, 定係即棄, 我視光師話傳統好d, 咪配傳統! 至於,點解, 自己唔係好記得!哈! 小魔女: 我係用傳統架! Mui: Thanks your information! 但我唔坐車上去richmond hill 喇! 都係, 係返自己屋企附近揾個視光師驗, 因為咁樣pick up 都方便d! 而且,就算係邊道配都係要等, 我而家其實睇到野! 睇麥當勞釣到好高d餐牌都睇到, 但就要比以前行近d 先睇到價錢! 哈哈! 爆炸魔女: 當然喇!唔妥就去換, 我打依個blog之前都打電話揾過自己睇開個果視光師! 但咩都話要等, 咪慢慢黎, 你放心我仲睇到野! 我去麥當勞都睇到釣到好高個d餐牌字 and 價錢, 但就要比平時行近兩步睇. 哈哈! 我就無勇氣去做手術橋正視力, 你先生好勇敢呀! 由於我有深散光係左眼, 但右眼就ok! 但就唔知橋正視力手術可唔可以醫散光? 你唔洗擔心我, 我而家生活一齊如常, 而且, 近排都花粉敏感我都無帶眼鏡! 不過, 我都係問下視光師意見! 睇下配咩類形隱形眼鏡好! 依幾年, 可能summer太多humidity, 我花粉敏感時間比以前長咗! 都有睇過醫生! Heiki 媽咪: 好彩未帶隱形眼鏡之前時見到--無咗一"忽". 我自己都唔知點解會無咗一"忽"! 可能我上次洗隱形眼鏡用力過度掛! 哈哈!ReplyDelete
我以前都唔知自己咪度數,所以上幾次配con時,特登留番個裝con既樽,咁咪知咪度數囉.你今次記住問視光師囉個樽,唔洗下次咁徬徨.ReplyDelete
- ✿MissCheeseCake✿.◕‿◕.16 August 2007 at 19:57
我以前買定咗spare之後,會好邪咁即刻唔見con,之後唔再有spare con之後又冇唔見,所以宜家冇spare 架~ReplyDelete
Mui: 我個視光師乜野都係好同我講, 我問幾次先話我知,以前問眼鏡度數都問幾次! 今次我點都問清楚自己d度數,而之後,記低! 做record! 但多謝,你提供information比我知! Miss Cheese Cake: 我諗我今次都係配多副spare好d! 但你又咁得意! 配多副就唔見!ReplyDelete


text:
追加:
不過第一個問題你係問駛唔駛分散投資的時候,我個人認為你以一間自住樓起步計,再加一層第二區投資樓,其實所謂的分散投資果下係理論上好似有,但實際上就其實無.點解咁講呢?因為我調番轉頭計,你呢家買層3M樓,我當你去元朗買個大西北概念,好啦假設呢家你元朗升多左,咁你買左佢就緊係開心啦,但分散風的意思係話你驚呢家沙田太重貨而買下第二區,但如果呢家唔好彩你買元朗係升少左,即沙田升多左,咁你係咪會賣左沙田層樓搬去元朗住?段估你連工人姐姐應該都唔會,所以純以邏輯黎講,你以3M筆直計,即係好大機會你買又好賣又好租又好,都係搞呢間3M的樓,你個自住樓係唔會郁,無法套現的情況下,我覺得呢個概念其實似有非有,所以即係講完都係廢話(隊長的是廢話)
我希望帶出的係所謂投資係樓市入面,自住樓一般我都唔會計算入堆貨入面,除非你呢層自住樓可以郁就另計.因此如果你有一層收租樓之后,再講第二三四層收租先正式可以講分散投資.換句話說,你想買第一層投資樓的話,其實你買唔買沙一都好睇你自己的諗法.
如果針對沙一黎講,我認為概然係你第一層收租樓,你又近水樓台的話,其實都無乜問題.但調番轉頭講,好多人問我咩買得咩好唔好時,大部份我都好難答你,又或者咁講我會話咩都買得,問題只係價錢之嘛.調番轉頭,我問你土瓜灣的唐樓買唔買得,你如果答我話幾十年樓又殘又舊,一定唔買,咁你咪中伏囉.點解?因為如果我話比你聽1000呎唐樓賣10萬,係又殘又舊ga la,咁你要唔要先?好話唔好聽凶宅都要啦.所以咩樓買得唔買得,只係價錢相對個質素問題,當然一般情況下無咁極端話10皮野有間屋,但你買沙一的好處係你地夠近,睇得多,了解多D,貼市D,自不然就會有個price concept,如果你買平人地十幾廿萬的,why not?
以市況黎計,我就認為呢家你地要比起早三幾個月花多D功夫去行先得.原因係盤源真係好乾涸,鎖匙盤無晒咁劑,有都叫market + 3-5%,你要追價食就唔大機會係荀,不過你話你中意買左先我當然吹你唔漲,但你要荀就一定要比平時勤力,唔一定係去行,但同D agent行完一次,得閒打去吹下水吹下有無荀盤都好緊要,荀盤唔一定自己游埋黎,有時都要睇你同agent friend唔friend,同埋睇佢覺得你夠唔夠快手下決定,agent取易唔取難,有時荀盤就係要鬥快,一個电話打比你,你十分鐘攞到張票落黎就係你win,呢D野快狠準就係咁解.
但有一個條件你地要自我認清就係,你呢家買樓收租講緊當4厘回報,當然你有槓桿上去,之但係你呢家乜都唔做,其實你都坐住左1.5M的mortgage link的額收番2.15%息,呢一part都係一個investment,之不過回報叫做低小小,而且唔識得升價.但認清呢一點係唔好誤會你乜都無做,你都叫做坐住D野,即係話唔好太心急,可以坐多小小都得.咁講的原因係因為時間上6-8月個人認為樓市都比較活躍,我唔係討論升跌的問題,只係同一時間太多人爭盤,以季節情因素黎講都唔係咁有利於搵到好野.
Out of the box的野就係你夠癲的你可能可以cash out 晒所有野夾硬買兩層,不過以你筆直就可能有小小抆,一來就係你第二層走唔甩要DSD,二來股票基金cash out唔知你駛唔駛罰息,但你加加埋埋個本有大約2.5M,你叻仔的話一層3成一層5成上會,計得掂都可能可以食到兩間再細碼D的樓.其他投資野我就唔介紹,因為我個投資方向呢家認為你收租一個月都係一萬左右,你坐定定就收一萬,但屎忽痕去買下其他野一間輸一輸,係咁易無左3幾個月租就好無謂.你可能會話唔係啊其他野回報有幾多幾多,咁講真win硬的你就唔駛問我啦,但我呢家做人好保守,買樓收租計得呢D數,就盡量少玩D計唔到的野,專心攻一样野可能會好D,股票啊什麼的,玩小小幾萬蚊當去澳門就OK,玩得大碼同專心玩,一定玩樓.
對於你追加想步署買多層樓的問題,大前題係你的首期.始終一件好實在的事係無首期就唔駛玩,因此有兩個方向可以做,一就係你黎緊呢層3.5M的,唔好用7成但有9成買,咁你基本上可以夠錢一開二的,又或者你好似我上面咁講扯到盡一開二,之但係你就要買兩層細碼D的,如果你選擇一定要買層3.5M的話,用九成你就拉到好盡可能第三層你兩個都過唔到壓測.計一計,你呢家5.1M間屋你自己名供,即大約每個月供緊 30年@2.15% = 13,464元,壓測就係19,493元,以你人工計其實已經差唔多滿額.
3.5M的樓我都廢事計埋個按保,以借3.15M計30年@2.15% = 11880元,壓測17199元,對比你太太25000元的收入,岩岩好又滿額.其實九成都未必太可行,但好處係你兩位如果第時人工升左有番個額就可以利用手頭上的資金約1.75M再玩.但如果你聽我講買2.5M的話條數會易計DD,因為2.5M七成就係借1.75M,30年計每月供款@2.15% = 6600元,壓測9,555元.第二層樓就只可過5成壓測,即你太太25000 x 50% = 12500,帳面仲有約3000元的筆直.當然你話即買多層得唔得呢?唔係唔得,但有好多鬼位同細節野要做,呢下我唔教你因為都有風險,但計劃遠小小的話你可以選擇係你或太太出bonus出commission出incentive出double pay果幾個月買,如果拉average個平均數高左,都可以幫到你買多一層的額.
計數上黎講你要買三層係有點窄,但實際上你先買一層2.5M左右的野,大約再坐住1.2M係手,儲多一陣再買又係另計.


text:
Monday, 24 December 2007
玩到尾o既 RPG (3):FFVII
自從上中學, 過o左o黎加拿大之後, 我就停o左打機好一段時間, 直到有次o係朋友屋企見到佢玩 FFVII, 當時真係非常震撼, 因為當時未見過, 亦諗都諗o吾到 FF 會以 3D 畫面出現. 而家開返 FFVII 當然覺得畫面好醜, 但係當年真係覺得好勁, 所以走去 toysrus 買o左部 PlayStation 同埋 FFVII. 所以 FFVII 對我打機生涯有特別意義, 係因為佢我再開始返打機, 直到今日.
除畫面之外, FFVII 最吸引人係佢o既角色. 每一個會加入你團隊o既角色都有自己性格同故事, 令人加倍玩得投入, 因為有令人關心o既角色的確對一個 RPG 係好重要. 不單止主角, 連 d 敵人都好有性格. 不過個故事就只屬中上. 好多o係 FFVII 之前未玩過其他 RPG o既人會覺得係神作, 不過其實心水清o既老人家, 就會覺得其實故事只係'幾吸引', o吾係人地煲到咁神奇. 好似其中一個女角被人殺死o個幕, 其實主角中途被殺o吾係乜新鮮o野, 早在 FFIV 己經有咁o既橋段. 而最令人不滿o既, 就係個結局. 玩咁多個鐘頭, 一直都鍾意 d 角色, 投入個故事入面, 點知去到最後比個咁無厘頭o既爆機畫面人睇, 真係反高潮.
雖然 FFVII o吾係我最鍾意o既 RPG 之一, 但係都算係一個好好o既 RPG. 而且由 2D 變成 3D o既轉折, 真係令我覺得好震撼, 當年非常發燒.
Posted by Howtindog at 15:50
Labels: 打機
0 comments:
Subscribe to: Post Comments (Atom)


text:
同人玩 Free Hugs愛心抱抱,你唔好諗歪呀!
爆壹爆
平安夜靚女防失身
上星期平安夜,爆哥唔想飲酒,所以去咗尖東海旁睇燈飾兼等倒數.當然,仲有幾個靚女一齊去啦,如果唔係會好 dry.
其中兩名分別叫 Yumiko同 Georgina,二十出頭嘅靚女朋友,估唔到佢哋外表斯文,內裡 open,一去到海旁,即刻同人玩 Free Hugs(同唔識嘅人愛心抱抱).平安夜咁樣同人攬埋一嚿,驚唔驚攬到失身先?佢哋就話:「我哋玩 Free Hugs,只係想分享溫暖同祝福人,冇諗過同人交換電話或者有下一步行動.不過都聽過有朋友平安夜出去蒲,喺 K房飲大咗,結果平安夜變失身夜,所以今晚就算玩得幾開心,自己都唔會隨便飲酒.」兩人仲話,女仔要好好保護自己,就算係聖誕佳節,都唔好將自己嘅「第一次」胡亂俾人.佢哋仲奉勸各位女仔,唔好俾節日氣氛沖昏頭腦,搞到「做錯事」.
而另一個靚女 Flora就話,平安夜出來慶祝都係想享受節日氣氛,玩得開心,如果蝕底俾人就變成悲劇啦,所以佢如果去夜場,會打醒十二分精神,睇實自己隻酒杯,以免俾淫蟲有機會落藥.呢幾個靚女可能跟得爆哥多,個個都咁醒目.好,俾叔叔 Free Hug先.
聖誕老人上鳳樓
有唔滾唔知身體好嘅人同爆哥講,上星期聖誕假期,諗住去尖沙咀鳳樓地標香檳大廈,打算搵個姐姐仔普天同慶,過番個火辣聖誕,點知嚇到差些縮陽.唔係差人掃黃,只係當佢上到其中一層嘅樓梯口,竟然見到一個聖誕老人.望真啲,雖然只係公仔,但有成六呎高,唔少嫖客都嚇咗一跳.
個聖誕老人捧住一大盒安全套,而旁邊嘅聖誕樹,亦掛滿安全套.原來,又係慈善組織關懷愛滋旗下嘅有種部隊搞「兼覓」,呼籲一班慾海飢民,唔好因為過節得意忘形唔記得用套,為己為人,一定要戴套上陣,真係用心良苦.滾友仲話,班嫖客見到個聖誕老人,個個反應都唔同,有嫖客話竟然有人咁關心佢哋,應該覺得感恩,有人又話難得連聖誕老人都幫手打氣,入閘後一定更加落力,又有人話見到個聖誕老人咁樣衰,即時無晒慾火,慳番幾嚿水.
淫賤群組「些牙」 床上艷照
早前爆哥踢爆一個變態港男 Roger,竟然衰到偷偷直播老婆沖涼俾其他男人睇,其實件事未完,仲有下文.因為 Roger以為爆哥係同道中人,將爆哥加到一個微信群組.呢個群組,真係極度淫賤.
呢個微信群組個名叫「正淫君子俱樂部」,聽個名都知唔正經.群組大約有三十幾人,當中大部分係男人,只有四個女人.呢班人雖然好多都已婚,但全部都係性飢渴一族,除了講自己偷食嘅經歷,仲經常偷拍性伴侶或老婆嘅床上裸照,又或性愛片段,再放上群組同會員一齊分享,而幾個女組員亦作風豪放,經常上載自己嘅性感照,俾班男會員欣賞.
而呢個群組其中幾名活躍會員,分別叫 Gary Lai, Big Big Man,阿豹,啤梨同小毛.呢班男會員真係衰到無人有,偷拍人裸照擺上群組已經賤格,竟然仲將性伴侶嘅個人聯絡資料擺上群組,叫其他會員聯絡事主,睇吓會唔會有着數,玩完仲要唱,真係好鬼賤.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
Final @ Breathing Monitor
首先要講講
點解咁快入Final篇呢??
因為小嘉發現有D東東
一唔係香港無
一唔係香港好貴
原來歐洲買係平好多
所以….就…Final喇!!
先講吓部Breath Monitor
呢部野本來無諗過買
因為小嘉覺得…
要唔要咁誇張
但係見到有D人話連私家醫院都用佢
小嘉再三諗諗
有呢部野的確會令我安心好多
其實小嘉有D傻傻地
未結婚時小嘉同寶寶一齊瞓
由於佢已經十五六歲
所以小嘉會不自覺
瞓到半夜三更
見到寶寶無郁
會好驚佢突然回歸天國
於是係咁fing佢
結果….
咪就係俾寶寶狠狠噬一大啖
小嘉就安心咁帶住一手牙印繼續瞓
連貓咪都咁緊張
何況係阿B呢??
相信小嘉會成日不停起身
望吓阿B係咪仲有呼吸既人
而有呢部機
如果佢detect到阿B 20秒無breathing
又話者無movement
咁佢就會有alarm
係咪好正呢??
難得上進都贊成小嘉想法
當然…佢問左幾錢先贊成啦!!
呢部機係布拉格既shop見到
要有約港幣$1200
不過佢係無remote既
係香港有多個remote
要賣成$2500!!!!
如果有埋退稅…咁就仲平D添!!!!
兩塊板放係床褥底
咁就可以detect度阿B既呼吸喇!!!!


text:
文藝復興
文藝復興(粵拼:man4 ngai6 fuk6 hing1,英文:The Renaissance)係歐洲思想文化運動,時爲十四世紀到十七世紀.當時重思藝術,文學,自然科學,建築等,帶嚟一段科學同藝術革命.文藝復興結束中世紀歐洲淪落,由意大利一帶開始,傳到全歐洲.可以話係現代歐洲史嘅序幕,可能係中古時代同近代嘅分界.
歷史[編輯]
多數人都認為文藝復興係起源於意大利(「文藝復興」嘅英文「The Renaissance」喺出自意大利話Rinascimento,意思即係重生),之後影響咗成個歐洲.
自羅馬帝國分裂後,意大利分成小國.各國借地中海,由海路到阿剌伯,生意好發達.咁使意大利各國嘅人,有足夠經濟能力,去搞文化嗜好.文藝復興唔少名人,好似達文西,伽利略,都係由有錢佬支援佢哋.呢啲文化人都係從古希臘同古羅馬嘅古典文化之中吸收,希望能夠復興昔日歐洲嘅燦爛文化.亦即係話,「文藝復興」其實係重新創造知識同精神文明.
各國頭頭同貴族,都極力崇拜古希臘同古羅馬文化,厭棄中世紀盛行禁欲主義.而羅馬教廷亦都好腐敗,好多教宗都掛住享樂,重犀利過班貴族.佢哋都時不時起用藝術家,希望滿足佢哋嘅欲望.
思想[編輯]
文藝復興嘅本質係主張個性嘅解放.舊陣時歐洲深受羅馬天主教嘅影響,社會風氣守舊.文藝復興強調個人,認為人有權利享受.以前歐洲好多作品都淨係反映宗教,但文藝復興就唔再淨講宗教,而更多咁反映咗一般人嘅生活入面.其中嘅代表性例子有達文西嘅《蒙羅麗莎》.


text:
2014年10月31日 星期五
暑假到北京 - 出發
16 July 2014
非常感恩
暑假嘅北京之旅順利起行
TI婆最鐘意一家人去旅行
去邊都唔緊要 一家人就得喇
今次揀去北京 除左阿TI鐘意 估唔到連YEE E都支持
好啦 就去北京
........
晨咁早 去北.....京
好早..... ZZZZZ
今次北京係旅行團
唔洗諗唔洗煩
全包價大人唔洗千四蚊
住5星級 食又OK 好抵呀
去北京應該冇野買卦
我地三個去旅行第一次帶一個喼
哈哈 FREE
阿公阿婆最準時
連曾小B都到左喇
個日出好靚呀
(即係我地未日出就到機場 POOR >____< )
第一次坐香港航空
又OK喎 如果唔DELAY嘅話 ....
對上一次全家出發係去泰國
嗰陣小B仲係一個B
依家大個仔咯 識攞住張boarding pass笑到四萬咁口
阿TI好開心
唔係去旅行 而係同小B玩
湊仔公上身
其實好有衝動生多個寶貝
但 冇錢冇EQ又愛自由嘅兩公婆都係冇勇氣
一個心肝就夠LU
拿
TIMA嘅心肝寶貝系晒度
好似兩姐弟咁 幾好
企喺度嗰個唔計數架
孭住好朋友AIRA送嘅袋袋出發
阿TI都好期待去北京
因為佢好想親眼睇下萬里長城
兩婆孫居然開心到跑上機
冇佢地收
兩婆孫合照
阿公想攝出嚟 2 LATE 公公
好啦 坐3個半鐘就到架喇
北京見 ~~~~
訂閱: 張貼留言 (Atom)


text:
摩洛哥
摩洛哥王國(阿拉伯文:المغرب)係非洲西北部一個國.王國嘅東部同埋東南部同阿爾及利亞交界,南部靠近西撒哈拉,西部面向大西洋,並向北隔直布羅陀海峽同地中海同西班牙相望.1979年摩洛哥佔領西撒哈拉,不過佢喺西撒哈拉嘅權利一直未被國際上任何國家承認.摩洛哥認為交界嘅休達同梅利利亞應該係佢嘅領土,不過查實係由西班牙管轄.除阿拉伯文之外,喺摩洛哥境內重有好多地方語言,而法文同西班牙文亦被同時用.
歷史[編輯]
- 內文: 摩洛哥史
自50萬年以嚟摩洛哥所在嘅地方係非洲同歐洲之間嘅一條交通要道.考古發現證明呢度一早就有人住.最早喺呢度定居嘅柏柏爾人嘅來歷經已冇辦法考證.7世紀嗰陣,阿拉伯人嚟到呢處,重喺8世紀建立王國.中世紀時期喺呢度統治嘅朝代有啲係柏柏爾人,有啲係阿拉伯人.從15世紀開始,摩洛哥受到多個西方國家嘅入侵.20世紀初期嘅摩洛哥危機係導致第一次世界大戰嘅重要原因之一.1912年3月,法國佔領摩洛哥.1956年3月,獨立.[1]
中國古籍入便有關摩洛哥嘅較早記載,有宋人趙汝適《諸蕃志》「默伽獵國」.
政治[編輯]
摩洛哥係一個君主立憲制嘅多黨制國家,國王擁有比較大嘅權利.議會分參議院同眾議院兩院,眾議院325名議員由國民直接選舉而出,任期為五年.參議院270名由地方代表選出,每三年更換三分之一.
穆罕默德六世自1999年登基後加強國家嘅民主化,對內嘗試緩和貧困同保證社會治安,對外持相對緩和嘅伊斯蘭國家政策.摩洛哥係中東同歐美對話嘅一個重要中間人.
地理[編輯]
受副高控制同加那利寒流影響,形成乾燥嘅熱帶沙漠氣候;阿特拉斯山脈貫穿全國,當中圖卜卡勒山(4165米)係全國最高點.
54%嘅人口係城市居民.重要城市有:
經濟[編輯]
摩洛哥最主要嘅經濟部門係旅游業,漁業同燐酸礦嘅出口.農業同牧業亦相對重要,不過受氣候影響比對大.摩洛哥喺好多方面依靠外嚟資助.國民經濟發展相當緩慢.
人口[編輯]
摩洛哥80%嘅居民係阿拉伯人,20%係柏柏爾人.多數係伊斯蘭遜尼派教徒.除咗呢啲之外重有少數猶太教徒同基督教徒.


text:
發嬲雀
憤怒鳥(Angry Birds)係由芬蘭Rovio Mobile開發嘅電子遊戲,2009年12月11號喺蘋果iOS首先推出,頭一年已經賣出過千萬.由於隻遊戲受歡迎,公司亦為第啲智能手機系統(包括Android)出憤怒鳥遊戲.
憤怒鳥重有特別版,包括Angry Birds Seasons,Angry Birds Rio,Angry Birds Space,Angry Birds Star Wars同埋Angry Birds Star Wars II.
玩法[編輯]
玩家要控制唔同色水嘅雀,幫佢哋由邪惡嘅綠色豬手上搶番啲蛋.每關啲綠色豬會匿喺用木,冰,石頭等等起嘅建築,而遊戲目的係打低所有豬.玩家要用丫叉射啲雀出去打啲豬,又或者破壞啲建築去令啲豬磧死.有啲關亦會有岩石同埋收埋炸藥嘅木箱幫手打啲豬.
遊戲裏面嘅雀有唔同種類.初頭淨係得最基本嘅紅色雀可以用,之後會出現有特別技能嘅雀,好似藍色雀可以一隻分裂成三隻,黑色雀會爆炸,白色雀會生會爆炸嘅蛋,黃色雀會加速,大紅色雀攻擊力高,綠色雀就會回旋.而啲豬亦有唔同大細,大隻啲嘅會襟打啲;有啲豬會戴頭盔令自己襟打啲,戴王冠嘅就更加襟打.而每死一隻豬就加5000分.
每一關提供嘅雀都有特定種類,數量同埋次序,如果可以用呢啲雀打低晒啲豬就算過關,可以玩下一關.破壞建築物料,打低啲豬都有分,如果有雀係冇用到嘅重會有特別加分.


text:
每年一到十一月,D鋪頭就開始放D聖誕布置嘅嘢出來賣,當中最吸引艾菲視線嘅一定係snowball,硬係覺得好warm好靚好有聖誕氣氛,但一諗到價錢唔係特別平,又只放到一個聖誕節,仲要怕畀粗心大意嘅燒腩仔整爛,艾菲每次都係睇完就放低唔捨得買,終於前排睇到個website教整snowball,原來製作過程係好簡單,成本亦唔係好高,艾菲即刻決定自己DIY返個來應節.
首先介紹吓材料:
1. 玻璃樽,$0,無記錯係燒腩仔當年嘅baby food jar來,艾菲想當日成日諗住整jam,見佢細細個size good fit就留咗喺到,結果jam只係整咗一次咁大把,宜家個樽終於再有用武之地啦﹗
2. 膠水,$0,屋企存貨
3. 閃粉,$3,呢個係最重要又最難買,艾菲搵咗好多間連鎖書局,唔係話無賣就話無貨,終於某日路過新蒲崗一間小型玩具鋪畀艾菲搵到,老板話宜家無人肯賣呢D幾蚊貨仔,有都係賣一大樽收十幾廿蚊咁話
4. 裝飾公仔,$12,係樂富UNY $12店賣嘅聖誕吊飾來,一pack有兩個,另一個聖誕老人已經畀艾菲掛咗上聖誕樹
5. 汽水蓋,$0,視乎情況而用,無需要可省略
成本=$15﹗﹗﹗大家無眼花睇錯,呢到只係用咗$15咁大把(如果個裝飾公仔除返一半,實情係$9添)﹗
Step 1:
首先用熱溶膠將裝飾公仔固定喺玻璃樽蓋到,由於艾菲個雪人比較細粒,所以先要用個汽水蓋墊高佢,等佢出來效果突出D,如果個公仔夠高夠大隻,就唔使加汽水蓋.
Step 2:
搞掂裝飾公仔,就可以倒水同膠水落玻璃樽到然後攪勻佢,艾菲第一次睇個website教水同膠水比例係7:3,不過後來又睇過有D website話隨意落就得,亦有website教唔用膠水都得,所以艾菲都係大約做到7:3就算無認真量.
Step 3:
D水OK就可以落閃粉,逐少逐少咁落再攪吓佢睇效果,艾菲起初以為自己落多咗,不過後尾又發現D閃粉會沉底,所以出來效果都無話太over.
大家睇完係唔係覺得好簡單呢﹗艾菲原先都有諗過同燒腩仔一齊做親子吓㗎,但一諗到又玻璃樽又熱溶膠咁,艾菲都係怕佢有破壞無建設,最終等佢返咗學先慢慢搞,然後佢放學返來見到嘅comment係「哈...呢個好得意呀﹗」,好彩喺艾菲再三警告眼看手勿動後,佢暫時都唔敢太多手.
雖然無份整snowball,艾菲都有畀佢幫手布置聖誕樹,負責掛聖誕波呢個重任,等佢感受吓聖誕節氣氛㗎﹗
棵聖誕樹由佢一歲買到宜家三歲,竟然...今年都仲未高得過棵樹,仔...唔該你食多D嘢跳多D,唔好只係顧住橫向發展好嗎?
有相為證,分別係一歲同兩歲時影,頭兩年都有一直向上標高,一過兩歲個高度增長嘅速度就慢咗落來,所以有媽媽話兩歲前要谷肥谷大阿B係有道理㗎﹗


text:
2014年5月22日 星期四
給多點愛
最近好有感而發, 好想舒發下!
平日返工見到龍BB 既時間只有朝早臨出門口前(龍BB 通常較啱依個時間起身), 就會好依依不捨(大喊/拖實我吾比我走) 咁睇住我出門口, 有時要忍心D 先得, 不過出左門口都聽到龍BB 喊真係心都痛埋! 另一個時間就係去婆婆度接龍BB 返屋企沖完涼再陪佢玩一陣, 好快到9點半就陪佢上床訓覺喇! 其實見到龍BB 既時間真係好吾夠 , 我覺得自己少左好多時間教佢陪伴佢, 最近龍BB 連"媽媽"都叫少左, 有時叫佢攬攬都無咩反應吾理我, 不過好彩龍BB 都重好樂意錫錫我, 如果連咁都無反應就真係hurt 爆我個心!
另外又覺得龍BB 曳左好多, 平時聽公公婆婆講龍BB 勁活躍, 係屋企走過不停擒枱擒"隥", 攪到成日撞到周身損/瘀, 就算公公婆婆鬧佢都吾驚! 講真我放工返去見到咁真係好吾開心, 好似因為我要返工無得好好管教佢而放縱左佢變得曳晒!
至於教導方面又退步左, 本來想同佢介片片, 但係平日公公婆婆又吾協調, 覺得吾洗咁早介既關係所以就無左件事, 唯一辦法係放假先可以同龍BB 嘗試介片片, 不過講真一星期七日得兩日先介其實真係無咩大作用, 真係吾知可以點做! 之前FTM 個陣覺得龍BB 好授教, 而家少見左龍BB 好似教佢野都吾係點理我, 連學講A至Z / 1至10都少講左!
今晚放左工攬住龍BB 又念起依個問題, 再同老公傾訴個陣真係忍吾住攬住龍BB 喊, 覺得自己返工比少左愛龍BB, 我好想再比更多更多更多既愛同付出去教導,照料龍BB!
龍BB, 媽咪真係好愛你, 雖然少左時間陪你但係希望你吾好嬲媽咪, 媽咪會再盡最大努力去愛錫你同陪伴你, 你永遠都係媽咪最愛既寶貝!
好佩服龍BB 可以用輕功坐住個氣球咁耐睇電視, 跟住我叫佢坐返後D 就即刻拿拿臨捱住梳化坐, 真嘆!
龍BB 玩咩玩到O 晒嘴, 就係當龍BB 一拎開Daddy 隻手見到佢個"加拿大"之後個反應, 哈哈!
23 則留言:
明你感受.因為你一開始就係ftm!可能龍bb 都要時間適應下!唔好唔開心咁耐,唔好比太大壓力自己!加油!回覆刪除回覆
可能因為覺得龍BB對我又冷淡左,所以有D吾開心!刪除
畀D時間大家適應啦,搵個大家都舒服嘅相處模式,好快就無事㗎啦回覆刪除回覆
希望可以快D適應啦^^刪除
龍BB同一仔一样咁早瞓呀,变了少了時間同佢地玩,唯有放假時陪佢地玩返多d.回覆刪除
係啦,比d時間大家適应,遲d龍BB要返学添,有得学野同玩,情况会好d!
龍BBd輕功真係好厲害!:P回覆
可能龍BB返左學有得玩更加吾理媽咪,嗚嗚……刪除
原來個'功'字咁寫,掛到去嘴邊但係又吾記得點寫!等我改返先!
媽媽永遠都覺得時間少太唔夠用, 我地而家只係得兩日時間見tarebaby, 比你仲少, 所以我地好珍惜同tarebaby 相處既時間.回覆刪除
我同你相反, 我七月頸開始會做ftm, 自己都覺得要時間適應下, 我轉既原因係想多點時間同tarebaby一齊, 希望到時唔好咁快變顛婆~
我覺得龍BB 一路長大一路就會懂事, 亦都會知道媽媽爸爸返工係為左養肓自己, 媽媽既愛係唔會少嫁, 只係時間少左, 大家努力~回覆
恭喜你可以做FTM 多D時間陪tarebaby, 可以自己親手湊大個小朋友其實係一件好幸福既事, 加油呀!刪除
唔好喊呀..大人細路都要有一個適應期,我相信龍BB一定知道媽咪係愛佢錫佢嘅.加油呀!回覆刪除回覆
攬住龍BB 個刻真係忍吾住......刪除
希望依個適應期快D過!!
突然少左時間陪個仔,一定會有d唔習慣,唯有大家慢慢適應啦,加油!!回覆刪除回覆
所以一放工放假即刻要爭取時間陪龍BB, 希望依個適應期快D過!!刪除
同感同感同感同感同感... 因為我自己不僅是在職媽媽, 仲要輪班添, 近來返到屋已經11PM, 瞕瞕一早訓左, 我很失落回覆刪除回覆
慢慢就慣啦,我都係好少陪佢地,我地都盡量抽時間weekend陪佢地多D呀,吾好吾開心,加油!回覆刪除回覆
我而家weekend 都會全日比晒龍BB, 希望可以增加返d 親子時間!刪除
可能之前龍e你可以成日陪住龍B,所以你同龍B一時間未習慣呀,龍B一定知你錫佢架!回覆刪除
我一直都係在職媽媽,雖然都係放工同weekend先陪到肚B,但多啲陪小朋友玩佢係明架,宜家肚B都最痴我架~
龍B坐住個氣球睇電視,真係輕功水上飄,勁呀!回覆
哈哈, 可能我同佢講會爆架, 所以佢就運用輕功就住就住先坐得咁耐!! (但係佢個樣又好似坐得好舒服喎XD)刪除
呢種感覺我明呀 T_T回覆刪除
我同你嘅模式差唔多, 不過我見得仲少, 因為我唔會湊佢返屋企, 極其量去婆婆度探, 慘~
你既感受我完全明白呀, 龍媽媽加油! 我同你見bb既時間差唔多, 唯有爭取時間同佢邊玩邊教,回覆刪除
bb一定會知媽咪係全世界最錫佢既人, 佢最終都會最痴媽咪同最錫媽咪架~
咁啱你返工遇著佢開始terrible two啫. 唔洗太自責呀. weekend同佢玩番夠本!回覆刪除
我仲放緊假,都好怕返工後,無時間同南瓜仔玩.回覆刪除
但無法,始終都係要搵食.


text:
係咪鬼故嚟0架?
定係玩浪子回頭金不換?
超雲開綠燈俾陳山聰隨時翻撻咁刺激?
點解講到佢哋個社交圈好似大台劇男女關係咁,A同B分咗手之後出現霧水C而最後A係同B喺番埋一齊?呢個現實世界唔係細過大台嘛?今日有周刊封面大字標題話,超雲同山聰分手三年,見對方一直行為良好而且洗心革面,所以開閘,俾部署復合嘅山聰入閘.其實件事有冇真係發生過呢?冇人知,都係捕風捉影咁啦.故事係講兩人分手三年來都冇聯絡,超雲身邊冇新仔,山聰呢,都係,除咗開工就係跑步.大家都好似好dry咁.咁呢兩個平行空間又有咩線索會疊番埋一齊呢?故事引述消息人士指,超雲呢期忽然向好友打聽山聰近況,言談間有意無意問下對方有另一半未,但問問下又冇咗下文.朋友話幫佢哋牽線出嚟見下面,超雲又話唔使.故事仲話,兩人當年分手後,超雲都冇再點搵山聰死黨郭政鴻,但今年農曆新年就同郭政鴻及細女Ashley見面,仲擺埋合照上網,之後有記者問郭政鴻會唔會撮合超雲同陳山聰復合,佢笑言:「哈哈,呢啲交畀個天,隨緣啦,冇得刻意line up.」被問覺得佢哋有冇機會再走埋一齊,佢直言:「問佢哋旁觀者唔好講,山聰會鬧㗎.」其實超雲忽然問起山聰近況,係咪因為追緊教主套劇咋?山聰就話:「唔係事實嘅嘢,唔回應.」即係……唔係啦.
2016年3月16日 星期三
(唔好玩啦)分手三年復合?超雲開綠燈 Ready俾山聰入閘? __,山聰,超雲,陳山聰,
係咪鬼故嚟0架?


text:
準備好迎接大量來賓
同學校合照 :)
作為圖書館圖理員既小慈當然要去當值啦
呢度就係圖書館
圖書館彭老師
所有返黎當值既小朋友都有小禮物,零食, 仲有一張獎勵劵
小慈平時就係負責第三街所有既圖書
差不多已經識背晒所有書名, 勁勁勁!
安置左小慈, 媽媽都去當值了! 呢個係我負責既攤檔
小慈當值完黎探我班
彈床好受歡迎, 小慈都忍唔住玩左一次
弟弟都趕來了, 可惜彈床已大排長龍, 玩得 2 次咋
所有當值完成, 我地可以周圍參觀學校同埋去玩了~
肚餓但又唔夠時間出去食飯, 食小食部既魚蛋燒賣就當一餐
師兄教打曲棍球
玩攤位遊戲
好多區內名中學都有黎幫手, 是但入到一間都正呀!
小明一定要我去佢班房參觀
成個班房唔同晒樣, 因為做左攤位遊戲室
釣魚學英文
竟然俾弟弟遇到佢最愛既英文老師 Miss Chiang 當值
參觀小明課室
個個醒醒目目
小明既個人目標係要小息完結立即回班房 & 安慰傷心既同學
竟然有兩個同學欣賞佢
發現簿櫃有自己份功課, 仲要係「甲」! 興奮到即刻叫我影相
武術隊在學校屬於皇牌, 好勁下架, 隨便放 D 兵器係度俾大家 feel 下
弟弟鍾意雙刀
仲有呢個好複雜既武器
小明表演五步拳
好有型呀佢地真係!
同學仔陳敬識不停在場外為弟弟打氣, 好攪笑
跟住就到小慈合唱團表演
獻唱我主是我的牧者
參觀小慈課室
呢個係小慈個位呀! 咁近冷氣口唔怪得成日叫凍
男女生都好平均
小慈係回條長都榜上有名 :)
竟然有同學仔欣賞小慈做功課一直都是乙至甲?!!
四年級英文全部寫撩草, 一遍混亂
小慈帶我上天台參觀
小慈話真係成日轉架
第一次搭學校既 lift
平時只可以老師搭, 小慈興奮莫名 ^^
點知出黎撞到班主任繆老師, 嚇一嚇, 哈哈哈!
教員室門外既簿櫃
終於玩晒所有遊戲又答中 4 條 QR code 問題
儲齊貼紙
去換獎品喇~~
滿載而歸
簽名留念
呢 D 相襟章最抵玩! 負責既蘇淅中學話津貼左 $2000 出黎都唔夠派, 真係多謝晒呀 ^^
好辛苦! 返到屋企對腳好似唔係自己既咁, 不過小慈小明就好開心好滿足! 爸爸陪玩左一日, 媽媽又陪左一日, 贏到成枱禮物, 表演又有無盡掌聲, 老師又讚, 同學們又齊心, 真係沒齒難忘!
每個小學生總有一次學校開放日 :)


text:
7 February 2008 (大年初一)
今早約8點就起左身,好努力寫埋未完的網誌,因為今日全日都冇時間寫.我11點就叫老公起身,但係佢賴床,我都知佢好攰就比佢訓多陣,過多半個鐘都係咁,又要趕回家唔係阿媽返左工就見唔到,再加上我餓左好耐,我有食餅都好肚餓,我就開始有D發老脾話〝係咪想我同你開年丫?〞,再〝典〞多一陣才起身.
落到街,嘩!條街好凍丫!11點幾就回到家,老豆同阿媽預備去飲茶,而我地一陣就會去食野.我拎利是比老公比阿B,老公就叫阿B〝請請〞,阿B唔肯喎!咁佢地叫我試下,哈哈!阿B同我請請.上年阿B已經唔肯拎老公比既利是,但我比佢就拎.
肥仔話去食野,但係又唔去沖涼喎!我同老公講好肚餓不如我地落去搵位食住等喇!但老公話問下肥仔大約幾時攪掂,肥仔話而家去沖涼約半個鐘,咁樣就等多一陣喇!在等既途中我對娣婦講〝阿B好似唔係好唔記得我〞,娣婦話唔係,但我話老公前2日都問過我〝阿B會唔會唔記得你架?你放咁耐假.〞,係架~小朋友好快會唔記得.過左一陣阿B痾左臭臭,我就幫阿B換埋片,等多一陣就出發.
我地一心諗住樓下茶餐廳會開,落到去失望,唯有去隔離村食,咁食乜好呢?娣婦,老公都不喜歡吃〝麥麥〞,而另一間茶餐廳又冇開,娣婦想去飲茶,但上次吃過呢度呢間唔好食,得番一個選擇〝銀龍茶餐廳〞,老公非常讚誠去,但我寧願去飲茶都唔多去〝銀龍〞,因為我食過3次又貴又唔好食.
入到去冇乜套餐又要加10%,我地望住個餐牌好耐,幾經艱苦才決定到食乜,老公想叫〝牛腩牛肚河〞,但係我記得食過唔好食,後來改了〝牛丸牛肚河〞,但娣婦仍然叫〝牛腩河〞,因為阿B扭計肥仔就抱左佢出去,後來肥仔入嚟叫埋老公出去.
我諗住打電話叫佢地入嚟食野,未打佢地就入嚟,阿B見到就即刻要食,我諗佢可能肚餓扭計.娣婦都話D牛腩唔好食,肥仔抱住阿B我就餵,但食阿B左少少就唔食,娣婦食完就同阿B出去玩.我地係商場內的情況可到:哎唷!擺Pose~.
我地回到家阿B眼訓唔訓,而老公眼訓就走左上床預備訓,大約4點幾肥阿哥和阿嫂回來了,肥阿哥比阿B既利是封係〝阿Pooh〞好得意架!要佢叫〝伯伯〞~冇講,但叫佢請請就肯,老公見到即刻話〝都話用個得意D既利是封架喇!〞,我都話冇問你買唔買你又冇反應喎!
肥仔係肥阿哥到拎左D戲睇,但部DVD機唔知點解睇唔到,部機和碟都係正版嚟架!肥阿哥拆開部機整下又用消毒藥水抺下裡面就睇到.肥仔又係未開場已嗌煎蘿蔔糕,見有人捧我場梗係去煎喇!唔知點解底糕表面皺皮,大家都覺味道稍甜,我可以接受,肥仔都話佢冇問題.
上星期肥仔已經講過今日想打麻雀,但係屋企今晚要拜神老豆唔打得,實際情況係點我唔知,佢地傾既時候我整緊野,我只知食完飯去肥阿哥邊打,但娣婦和阿B就唔過去.
過到去肥阿哥頭痛唔打,肥仔就叫老公打,老公要睇埋〝秀才愛上兵〞先,在等期間肥仔係冰霜拎左尋日買既〝芒果條〞出嚟吃,阿嫂唔吃這些東西,而老公怕酸唔食,所以我地每人有2條,我地一D都唔覺酸喎!我就比少少老公試,見到佢個樣和手腳都飛起晒就知個答案.
我地打麻雀,而肥阿哥睇碟,我地打完4圈中場休息阿嫂去煎蘿蔔糕做宵夜,吃完再打多4圈,但打完8圈是零晨4點幾,我見未有小巴就提意打時間制,最後一共打左8圈半,結果我地2公婆贏左佢地,不過都係贏百幾蚊啫,比平時打細一半.
其實,我地都唔知小巴有未,但見有巴士就上,雖然,要行多D路好過等唔知有冇既小巴.


text:
巴西傳媒漫畫惡搞32強
唔好以為接待世盃球隊嘅酒店,有班大客光臨就一定好開心,部分國家隊就因為唔同信仰提出高難度要求!先有阿爾及利亞要求每間房都擺放可蘭經,法國職球員更加指明要食符合猶太教規嘅肉類,搞到一班酒店員工勁頭痕!
阿爾及利亞每間房要有可蘭經
決賽周分組賽有32支國家隊,有唔同文化係好正常嘅事,巴西《蘭斯體育》日前刊出幾幅搞鬼漫畫,「介紹」唔同國家隊嘅不同要求要求,法國就因為大批職球員信奉猶太教,佢哋一早講明只會進食合乎猶太規律嘅「無殘忍宰割」肉類,包括屠宰時以利刀割喉放血嘅「分趾蹄」動物如牛,鹿及羊,海鮮方面更只限「有鰭同鱗」嘅生物;佢哋同時話陣中球員用唔慣固體番梘,要求酒店準備沐浴露喎!
相比之下,信奉伊斯蘭教嘅阿爾及利亞就簡單得多喇,佢哋只係要求酒店喺每間房都擺放《可蘭經》,方便佢哋讀經同進行膜拜,比起其他球隊嘅要求,算係「濕濕碎」o架喇.其他好似厄瓜多爾每日要食由祖家新鮮運到嘅香蕉,澳洲職球員日日都要睇世界各地嘅報紙,日本仲要求每間房都有按摩池,葡萄牙更加提出要有6名保鏢貼身保護球員,其中4個係C朗專用,真係煩到嘔呀!
仲有乜騎呢要求:
智利:要求酒店一定要買過批新床,每間房要有平面大電視.
哥倫比亞:要聖保羅安排15個青年軍日日陪佢哋練波.
洪都拉斯:電視要加6個西班牙語頻道,其中兩個係洪都拉斯電視台.
瑞士:上網要極速,電視要睇到瑞士頻道.
烏拉圭:冷氣要夠靜.


text:
11 apr 2009 Sat Venezia Sunny Day
一大早食過hostel provide既意大利式coffee shop早餐後就出發去venice附近既小島玩了,講番個早餐先,地點係hostel隔離既鋪頭,早餐既ticket非常簡單,就係hostel店主一張card片寫左兩隻字就完成了,哈,簡單而直接,而早餐係一杯coffee/juicy加麵包一個,就咁企係度食,依個係意大利既咖啡店方式,我覺得幾得意
食過早餐後就出發了,因時間尚早既關係,街上面既流動果檔/菜檔仲做緊生意,影左幾張相後就快步行去碼頭,但係過橋途中見到極多海鷗忙於搵食,加上天色暗暗的,又大霧非常,幾特別,但就唔多高興天色灰灰,都唔知會唔會落雨添
後黎去到玻璃小島Murano,仲係朦朦的,小河加上遊人,感覺有點冷清,其實早上既venice真係幾凍的,好在之後就出太陽了,原來唔係陰天而係要比較晏既時間,太陽先出黎,仲有藍天,非常好
但因星期六既關係,玻璃廠全部冇開,可惜可惜,之後搭船去左另一邊睇,果度係民居為主,屋既外牆係有多種顏色而且相連單位唔會用同色,睇係係夾過先油的,頗美
之後行番去主要既街度食過lunch後就去另一小島Burano行行,venice既海岸線真係好高,隻船行緊時d海水好似就沖入黎咁,真係第一次見
去到Burano一落船就見到好多蒲公英,好大個好完整,香港真係冇得見,仲有好多菊花,靚呀,不過順帶一提,原來咁大個蒲公英係吹唔郁既,太實,要用手先整得走佢,唔知係未夠時間定平時果度係勁大風d蒲公英先可以傳播種子,哈
之後行入Burano,全部都係七彩既屋仔,加上水面既反映,好靚,之後行呀行影呀影,日落時太陽反映出黎d色變得仲加之美艷,依個係我去florence先第一次發現依個特點


text:
尋晚好痛係床碌成個鐘都未訓到,後來將個攬寢放係我與老公中間,個攬寢跟隨老公多年,所以唔太高用來承托我隻手就最啱.
今朝起身發現個攬寢有另一個唔錯既效用,起身見老公睡姿好似冇郁過咁,平時老公會逼住我,半夜有時又會打交,但尋晚好寧靜就好似一條界線咁!令我諗起好似〝梁祝〞咁放碗水係中間,河水不犯井水.
我送左阿B返學見又冇乜世藝,就的起心肝打電話去預約,老公叫我上網預約,但我搵唔到邊樹可以預約,哎~好痛丫!冇心機唔搵喇!打電話預約算喇!我按指示約左8月27日上午十點,之後望下望下個月曆先知原來係明天,我一心以為係後日,真係傻下傻下.有好多人都話好難約,又成日都full book,但我今日一約就約到咁快,真好彩.
阿B返學十點,我又約左十點,仲要早15分鐘到,我安排好明天與阿婆帶阿B返學,等阿婆拎張接送咭,我就去睇醫生,因為我未必趕得切接阿B放學.
今日肥阿哥唔舒服冇返工,而阿嫂未放完大假,所以阿嫂約我帶阿B去街,我執好行裝就約阿嫂係娘家樓下巴士站等.
我地去到〝荃灣廣場〞租BB車係二樓見到上次〝雷曼兔〞個場都未拆,但阿B見到冇乜反應.
落到去見到個〝厠所泵〞係真架!仲要幾靚喎!
我地行完〝十蚊店〞又去左〝麥麥〞食野!阿B訓左我地又行多次〝十蚊店〞,之後就買壽司回去做晚餐,肥阿哥病唔食,阿嫂煮通粉佢吃,老公O.T.要食自己.元氣出左幾款新野,我地就叫左3款.
商場攪左個〝雷曼兔運動會〞,購物滿100蚊就可以玩一個遊戲,呢到有3個遊戲,每個遊戲都有獎品,我地3個都玩晒!Win左一pad〝雷曼兔〞postcard,其實,都唔算贏,因為差一個先贏,但遊戲姐姐好人都比禮物我地,postcard都幾靚架.
肥阿哥比左個分插和天線我,而家可以係電腦睇高清電視喇!頭先插左個card reader,但唔覺意掃左佢一腳,好細力咋!不過,佢勾住我隻拖鞋咪攪成咁囉!而家老公幫我整返好喇!唔該老公.


text:
2008年o既假仲有一日仲未攞﹐公司規定最遲三月尾一定要放晒﹐咁我最後o既哩一日最後係拆開在兩個半日去放﹐尋日係第一日.
其實因為無咩好做﹐所以無目的﹐本來打算有兩個零鐘可以去做運動﹐但我無拎工具﹐所以唯有搵其他節目.首先﹐由始至終都有o既項目﹐就係拎我星期二新買o既自家映相婚紗去改Size﹐經朋友介紹﹐係旺角搵到間舖﹐無打電話就中上去﹐俾佢地話『你咁老定o既??』﹐因為原來師傅有可能唔係度o既.修改費$80﹐但佢幫我整在o既o野係唔止改Size﹐佢仲幫我加在個掛裙o既鈎﹐即係平時有D裙咪入面有個鈎拎黎可以幫件裙掛係衣架哩?? 加在個Pad﹐同埋修好在胸口o既鬆緊度﹐後面個蝴蝶又幫我重新聯好﹐雖然哩D只係小手作﹐但佢真係無需要幫我做﹐所以我覺得佢好好人呀! 最後除在改條裙Size﹐仲係佢地度俾錢買在個二圈鋼紗﹐加在鋼紗個Feel好好多﹐又唔跨﹐好期待真係著出街映相呀!
之後先至去食午餐﹐食我好耐無當係午餐o既魚肉湯同埋魚旦燒賣.
然後無無聊﹐去行金都﹐經過Nokia專門店﹐見到有利﹐停低睇繡花鞋‧‧
我之前係網上面睇到有一款﹐係有如意結的﹐但果對係船踭﹐哩一對雖然有如意結同埋同款﹐但哩一對唔係船踭﹐仲有時間﹐慢慢睇下先咯...
接近金都時﹐見到始創中心外牆換上了吳唱K同Fiona果輯相﹐噢... 我其實好鐘意o架﹐不過我唔係Fiona﹐無佢o既骨架﹐同埋﹐Fiona係哩D pose o既第一人﹐到我如果映o既話﹐應該之前已經有N人係同一樣o既倒模相;我地就係唔想﹐先至係細公司映﹐So... Bye Bye Fiona la~~
去到愛都九樓Red Wedding睇開倉﹐噢... 冷氣拆晒﹐裝飾拆晒﹐剩番D衫﹐D衫仲要好似爛爛地﹐有D直頭有砵蘭街小姐Feel添.不過雖然係咁﹐都俾我搵到一條好鐘意好鐘意的﹐覺得好型o架!!!
但... 與我同在o既小肚腩出黎同我爭風呷醋﹐著埋收腹褲都唔得﹐無緣啦﹐等佢o既知音人先至可以接佢走Lu~~
今個半日安好開心呀﹐個感覺好似多在個星期六咁﹐個Feel唔錯﹐期待下個星期五o既下晝呀!


text:
第五堂:
呢堂咁啱米高放假,艾菲於是叫米高一齊來係池邊陪燒腩仔上堂順便影吓相,點知呢個奉公守法嘅爸爸,好乖咁只係偷影咗一張就收工...不過有佢幫手抱燒腩仔坐車艾菲又的確係輕鬆D,而且燒腩仔都明顯玩得開心D無咁扭計,仲會游游吓望上去池邊望住爸爸笑(但就因為唔專心而成個身沉咗落水唔識浮囉﹗).
一 開始上堂我哋都係照舊先做熱身同練踢水,到大家都warm up好之後教練哥哥就教小朋友吹波波學抖氣,佢教家長同小朋友面對面,係水面互吹個膠波,如果小朋友唔明就教佢要好似吹蠟燭咁吹郁個波,又或者用力吹D氣 係小朋友手背等佢感受吓,但對於燒腩仔呢D BB佢就叫艾菲畀個波佢玩吓算,所以燒腩仔又再一次好努力咁食波,期間佢都有少少扭但好彩有其他家長過來撩佢玩,為保形象佢即刻收聲對住人笑(扮嘢玩又出 動﹗).
今堂教練仲教咗艾菲點樣用浮板等自己可以輕鬆D,因為燒腩仔唔識拎浮板,所以艾菲就要自已壓兩隻手落浮板(打橫放),再隔住塊浮 板捉住燒腩仔「加拿大」,盡量拖佢個身上塊浮板到游,果然咁樣真係輕鬆好多,不過燒腩仔用咗一陣就唔like,只可以間斷間斷咁用,但都好過無啦﹗
第六堂:
今 堂因為玩嘢王燒腩仔忽然唔肯乖乖飲奶所以遲咗出門口,去到竟然好多姨姨同哥哥姐姐都話「BB終於來啦」同「我好掛住BB呀」,嘩﹗原來燒腩仔咁受歡迎﹗而 呢個小朋友亦好似知道人哋講咩咁四圍望住人笑﹗艾菲真係唔知好嬲定好笑好﹗我哋頭半堂都係重覆踢水同吹波嘅動作,艾菲就同燒腩仔玩吓水輕鬆吓,而佢就依然 會游游吓係到叫,不過佢今堂就終於肯同教練哥哥笑,教練哥哥成功同佢玩咗一陣波,但其他姨姨想抱佢就完全唔OK﹗
到後來教練就教跳水,其 實係類似第一堂臨落堂時教嘅動作,小朋友坐池邊跳落水畀家長接住,不過今次家長就要將小朋友拖後等佢浮返上水,而且講得好清楚唔可以亂跳,一定要注意水深 同動作,淺水絕對不宜因為會屈到腳,小朋友背脊一定要向前傾,否則好容易傷到脊骨,落水後家長亦唔好急住將小朋友對手向上拉,因為道力好容易傷到小朋友, 寧願小朋友飲幾啖水再慢慢拖佢上水面.
燒腩仔第一堂好like呢個動作,幾乎唔使艾菲叫佢已經急住要跳落水,但今堂佢唔知點解有D呆滯,成日四圍望然後發呆唔理艾菲(返來同米高講佢問燒腩仔係唔係搵佢喎),所以初時係艾菲抱佢落水唔係跳水,後來唔知邊到漂咗塊浮板過來,而燒腩仔又勁like塊浮板,佢就追住塊浮板成個人傾前咁跳落水,於是艾菲將計就計攬住塊浮板來引佢跳水,玩到佢夠鐘落堂都唔願走呢﹗
幼兒水上安全班 ~ 第二回
幼兒水上安全班 ~ 第一回
幼兒水上安全班


text:
琴日係我同查生拍拖 18 週年紀念,我地去咗澳門一日遊.好多人認為,都老夫老妻,仲咁有閒情去慶祝呢啲週年紀念,但我就覺得,要 keep 住一段關係長久,係需要經營,一年裡面嘅日子,就是靠大家嘅生日呀!拍拖紀念日或者結婚紀念日呀,回復返啲拍拖嘅感覺,多好呀! 其實今次去澳門,係因為我地換了票睇水舞間.
我地搭十點船,去到澳門先去新濠天地取票先,之後去了 Galaxy 行吓,我地去了群芳食 lunch buffet ,之前大少奶介紹過,$188 一位, 呢度食物款式都算多,但可能就大陸同胞,中餐食物比較多,但二佰元樓下嘅質素來說,算 OK 架!我地食到兩點幾就走喇!
撘酒店車去官也街行吓,我地琴曰去邊都係撘酒店車,慳返啲車錢!去到官也街,
行了十分鐘已行完,我地又冇嘢買,最後又去了做腳底按摩,做完一 part ,撘車返新濠天地,時間差唔多喇入場!
水舞間真係幾精彩,好刺激!好值得睇,不過啲門票都幾貴,我地座 B 區,要成$680 一位,不過我地用Asia Mile 換飛,我先會捨得睇,如果要我真金白銀買飛睇,我又未必會去.
睇完都就來七點,出返新馬路搵嘢食,我地買了九點半船返香港,所以都唔太多時間,求其搵了間餐廳食葡國菜,呢間我地以前試過食午餐,所以都覚得穩陣.
食完就返香港喇!一天遊話咁快又完結呢!


text:
上星期五終於收到機票酒店package(雖然其實係電子機票), 即係關島之旅可以confirmed到啦, 安樂晒~ 而家鐵定係12月25日乘搭23:30班機前往關島, 於12月29日返香港. 因為我地一行八人去, 跟據CO-HOLIDAYS做緊既promotion, 我同流沙包去程可以坐商務客位(但細機既B-class會唔會同E-class無咩分別架?). 但係由於所有人既機票酒店錢都係我地出(我只係出番自己屋企人果份, 流沙包甘D佢有四個屋企人一齊去, 全部流沙包出錢), total要$43428, 好肉痛, 我地兩個人去轉歐洲都得啦~~ 不過我見咁大個人都未請過阿媽去旅行(唔計佢去日本我贊助機票錢之外), 無所謂啦唯有自己再死慳死抵D. 希望過到果邊佢地會出番自己食飯/娛樂/消遣既費用, 唔好咩都旨意晒我地比, 果邊既消費實在好貴呀!! 我同流沙包其實已經好窮啦...
而家要做既就係好好plan下係關島既行程, 我想多D二人世界呀... 本來好想玩水上活動想去睇海豚, 但我呢D麻煩人曬一陣就會變黑, 黑佐就唔會變番白, 我仲要為出年四月擺酒而keep靚靚, 我唔想到時影出黎既結婚相變佐做賓賓, 所以睇怕我去到關島都唔會同陽光玩遊戲...


text:
未生BB前, 一直覺得沒得出街一個月, 有如座監咁, 簡直係人都癲呀! 不過當自己真係座月時, 莎拉就發覺其實呢一個月時間過得好快, 唔經唔覺就座完月子啦, 因為每一日都係忙碌中度過.
生活篇:
基本上呢一個月既日子, 每日大約3-4HR就不斷循環做以下呢幾樣嘢:
幫BB換片片--->餵奶---->逗BB瞓覺--->自己休息
所以其實時間過得好快, 因為唔覺就又過咗幾個鍾, 又要重複啦, 所以呢段時間真係唔覺得悶呢. 而餵奶時睇電視, 上網及不停同BB影相已經係重點娛樂啦.
飲食篇:
因為莎拉係開刀既關係, 所以頭一個月都不適而進補, 而好多順產既媽媽食既嘢, 莎拉都唔食得呢, 一切飲食都係以清淡為主. 一日三餐都係"飯, 飯, 飯", 莎拉從來都無係早餐食早飯呢, 所以呢一個月內, 莎拉真係食番平時一年唔食既飯量, (以往莎拉唔多食飯架!!!), 正式成為一個不節不扣好正氣既飯桶呢!!! (因為啲人話食飯係正氣呀)
除咗三餐食飯, 仲要飲好多湯水, 一切可以提升人奶量既魚湯, 莎拉全部都有飲, 一日起碼4-5碗, 好彩本身莎拉都幾鍾意飲魚湯, 如果唔係都幾難頂架.
另外仲要飲好多好多代茶(即係炒米焗水)及黑豆焗水, 因為一直都唔多媽媽奶, 而聽講黑豆焗水可以有幫助, 所以莎拉唔理咁多啦, 一於全部照飲, 每日加埋都有成8-10杯呢!
個人護理篇:
莎拉本來都諗住過咗十二朝先洗頭, 一早買咗啲免水洗既清潔用品, 但係到咗第6日, 莎拉對住塊鏡望一望自己個頭, 真係頂唔順啦, 所以就係第6日已經洗咗頭, 而座月期間洗頭後就一定要吹乾頭髮呀!
而沖涼呢, 莎拉就真係打破咗個人記錄啦, 最後係差唔多15日先第一次全個人全身沖涼, 個種感覺真係好爽呢, 好彩而家夏天全日在室內開冷氣, 所以個人都好爽沒有出汗. 不過, 就算沒有全身沖涼, 莎拉下半身都會沖身, 而上半身就抺身. 而座月期間, 每次沖涼後都會用薑水沖身. 唔知係唔係心理作用定係真係有此感覺, 沖涼時真係覺得比以前覺得個身涼涼地, 所以最後用薑水沖身, 真係可以比較暖啲呢.
後記: 座月既日子好快就過去, 雖然已經過咗1個月, 不過莎拉係第二個月既生活同座月都係差唔多, 不過就已經可以出街街呢.